
הכנסת העשרים
מושב שלישי
<פרוטוקול מס' 341>
מישיבת ועדת החינוך, התרבות והספורט
יום שלישי, י"ט בטבת התשע"ז (17 בינואר 2017), שעה 12:00
<סדר היום:>
<הצעת חוק המכון הלאומי למצוינות בספורט (מכון וינגייט), התשע"ו-2016 (מ/1066)>
נכחו:

<חברי הוועדה:> 
יעקב מרגי – היו"ר
חיים ילין

נורית קורן

איציק שמולי
חברי הכנסת:
זוהיר בהלול
יואל רזבוזוב
<מוזמנים:> 
	יוסי שרעבי
	–
	מנכ"ל, משרד התרבות והספורט

	גיא אטיאס
	–
	מנהל אגף בכיר תקציבים ותכנון, משרד התרבות והספורט

	ראובן חביב
	–
	מנהל אגף בכיר למו"פ, משרד התרבות והספורט

	דודו מלכא
	–
	סגן ראש מינהל הספורט, משרד התרבות והספורט

	עו"ד הדס פרבר
	–
	יועמ"ש, משרד התרבות והספורט

	עו"ד דינה עברי עומר
	–
	יועצת משפטית חיצונית, משרד התרבות והספורט

	חביב קטן
	–
	רכז בכיר תקציבים, משרד התרבות והספורט

	יוסי ניסן
	–
	מנהל הרשות לנהיגה ספורטיבית, משרד התרבות והספורט

	גיא ענבר
	–
	ראש מטה מנכ"ל, משרד התרבות והספורט

	עו"ד לימור תוסיה-כהן
	–
	מחלקת ייעוץ וחקיקה, משרד המשפטים

	איתי טמקין
	–
	רכז תרבות וספורט באגף התקציבים, משרד האוצר

	תמיר כהן
	–
	רפרנט ספורט ומאקרו באגף התקציבים, משרד האוצר

	עו"ד אביעד נימקובסקי
	–
	עוזר ראשי, מחלקה משפטית, משרד האוצר

	אבי פרידמן
	–
	מרכז בכיר חינוך באגף השכר והסכמי עבודה, משרד האוצר

	מאור לזר
	–
	לשכה משפטית באגף השכר והסכמי עבודה, משרד האוצר

	רות דיין מדר
	–
	מנהלת מח' חברה, מרכז השלטון המקומי

	ערן מוטרו
	–
	ממונה עסקאות ופרויקטים, הסוכנות היהודית

	סיון פלג
	–
	הסוכנות היהודית

	אלי יריב
	–
	יו"ר לשכת הקשר בכנסת, ההסתדרות החדשה

	יאיר אברהם אלגאוי
	–
	יו"ר האיגוד המקצועי והסתדרות עובדי המדינה, ההסתדרות החדשה

	משה סמיה
	–
	יו"ר ההסתדרות במרחב נתניה, ההסתדרות החדשה

	אמוץ בכר
	–
	מנכ"ל, מכון וינגייט

	נעם עמיר
	–
	יו"ר ועד העובדים, מכון וינגייט

	אדווה בכר
	–
	חברת ועד, מכון וינגייט

	פרופ' רוני לידור
	–
	נשיא, מכללת וינגייט

	שלמה בן גל
	–
	מנכ"ל, מכללת וינגייט

	מתתיהו שטיינר
	–
	מנכ"ל, מרכז הספורט הלאומי ת"א-יפו בע"מ (הדר יוסף)

	ירון פוזננסקי
	–
	סמנכ"ל מרכז הספורט הלאומי ת"א-יפו בע"מ (הדר יוסף)

	הילה אריכא
	–
	מזכירת חברה, מרכז הספורט הלאומי ת"א-יפו בע"מ (הדר יוסף)

	ענת דואני
	–
	מנהלת כספים, מרכז הספורט הלאומי ת"א-יפו בע"מ (הדר יוסף)

	ד"ר עו"ד גלעד וקסלמן
	–
	יועץ משפטי, מרכז הספורט הלאומי ת"א-יפו בע"מ (הדר יוסף)

	אריק קפלן
	–
	נשיא, התאחדות אילת

	דוד דהאן
	–
	יו"ר הארגונים החברתיים בכנסת

	אמיר שרף
	–
	שדלן/ית (מש' עו"ד תדמור ושות' פרופ' יובל לוי ושות'), מייצג/ת את מכון וינגייט 

	צח בורוביץ
	–
	שדלן/ית (ח.ב הקבינט ישראל בע"מ), מייצג/ת את מרכז הספורט הלאומי

	תמר אברמוביץ
	–
	שדלן/ית (פוליסי בע"מ), מייצג/ת את המכללה האקדמית בוינגייט, הסוכנות היהודית

	קרן ברק
	–
	שדלן/ית (קונטקטי בע"מ), מייצג/ת את מרכז הספורט הלאומי תל אביב יפו בע"מ

	מנחם צבי כץ
	–
	שדלן/ית

	
	
	


<ייעוץ משפטי: >
מירב ישראלי
<מנהלת הוועדה:>
יהודית גידלי
<רישום פרלמנטרי:>
אירית שלהבת
<הצעת חוק המכון הלאומי למצוינות בספורט (מכון וינגייט), התשע"ו-2016 (מ/1066)>
<היו"ר יעקב מרגי:>
אני מתכבד לפתוח את ישיבת ועדת החינוך, התרבות והספורט של הכנסת. היום 17 בינואר 2017, י"ט בטבת התשע"ז. הנושא על סדר היום הוא הצעת חוק המכון הלאומי למצוינות בספורט (מכון וינגייט), התשע"ו-2016, הצעת חוק ממשלתית מספר 1066. 

התקדמנו בקריאת הסעיפים בישיבה הקודמת ונמשיך מן הנקודה שבה עצרנו בשבוע שעבר. אני מבקש, גם אלה שלא באו לידי סיפוקם או לא נחה דעתם בדיון הקודם, לא להחזיר אותי אחורה, אלא אם כן – אל תיתנו לי להתחרט שאני אומר את ה"אלא אם כן" – זה משהו מהותי-מהותי-מהותי שלא נגענו בו. גברתי היועצת המשפטית, בבקשה, הבמה שלך. 

<מירב ישראלי:>
	"פעילות למטרות רווח
	6.

	על אף הוראות סעיף 5(ב)(4), המכון רשאי, נוסף על הפעילויות שהוא מבצע במסגרת תפקידיו כאמור בסעיף 5, לבצע פעילות אחרת או לתת שירות אחר, לרבות בדרך של מיזם משותף (בסעיף זה – פעילות נוספת), בעצמו או יחד עם אחרים, באישור השר; השר יאשר למכון לבצע פעילות נוספת כאמור אם נוכח כי מתקיימים בה כל אלה:

	
	
	(1)
המועצה החליטה על קיומה ועל דרך ביצועה; 

	
	
	(2)
היא נועדה לקידום ספורט ואורח חיים בריא;

	
	
	(3)
היא נועדה להשיא רווחים למכון;

	
	
	(4)
היא מנוהלת כמשק סגור מבחינה תקציבית וחשבונאית;"


בפסקה (4) הבהרנו לא רק שהיא מנוהלת כמשק סגור אלא "מנוהלת כמשק סגור מבחינה תקציבית וחשבונאית", כלומר זה לא שהסכומים שמגיעים לשם יכולים לצאת רק על הדברים האלה.

<היו"ר יעקב מרגי:>
ההבהרה מתבקשת. 

<מירב ישראלי:>
	
	
	"(5)
לא נדרש לה מימון ממשלתי, לרבות מימון בידי תאגיד ציבורי אחר או בידי גוף נתמך או גוף מתוקצב כהגדרתם בסעיף 32 לחוק יסודות התקציב;

	
	
	(6)
אין בביצועה בידי המכון כדי לפגוע במילוי תפקידיו האחרים לפי חוק זה או בפיתוחו של המכון בעתיד;"


יש פה פסקה נוספת לפי הערה של משרד האוצר.

	
	
	"(7)
הפעילות אינה הפסדית, אלא אם כן אושרה על ידי השר ושר האוצר, ובתנאי שמשכה לא יעלה במצטבר על שלוש שנים במשך תקופה של חמש שנים;

	
	
	(8)
שר האוצר אישר כי מתקיימים לגביה התנאים המנויים בפסקאות (3)   עד (5)."


<היו"ר יעקב מרגי:>
לסעיף 6, למי שלא זוכר את סדרי הדיון, חברי הכנסת ראשונים אם יהיו להם התייחסויות, אם לא אזי נשמע התייחסויות מימין לשמאל. התייחסויות לסעיף 6, בבקשה. 
<גלעד וקסלמן:>
אני מטעם מרכז הספורט הדר יוסף. אגיד לכם איפה אנחנו רואים את הבעיה. קודם כול, בעיקר אנחנו רואים בעיה בכך שהוסיפו פה "לרבות מיזם משותף" ושזה לא מוגבל לשטח המכון. אנחנו רוצים להסביר את הבעיה שאנחנו רואים ביסוד. אני חושב שזו בעיה שורשית שקיימת פה. למעשה יש מספר מרכזי ספורט בישראל. המצב, שמסדירים היום בחוק רק מרכז אחד ומתעלמים מן ההשלכות הכוללות על יתר המרכזים- - -
<היו"ר יעקב מרגי:>
עצור פה. היית בדיונים קודמים? לעסנו וטחנו. עכשיו תדבר נקודתית. עזוב את הצהרות המוטיבציה. 
<גלעד וקסלמן:>
ברגע שנותנים פה פעולה למטרת רווח, דהיינו זה כבר צריך להיות חריג שבחריג כי גוף שהוא תאגיד סטטוטורי לא אמור לפעול למטרות רווח, ועוד מחוץ לשטח המכון, ועוד לעשות מיזמים משותפים. תבינו את ההשלכה שיש לעניין הזה. מחר בבוקר הוא הולך לבניין הסמוך לי- - -
<היו"ר יעקב מרגי:>
הבנו. מה עוד?

<גלעד וקסלמן:>
זו ההתנגדות. לכן אנחנו מתנגדים למיזם משותף ורוצים שזה יהיה בשטח המכון ולא מחוץ למכון. 
<היו"ר יעקב מרגי:>
להגביל אותם? לצמצם אותם לשטח המכון?
<גלעד וקסלמן:>
בשטח שלהם. עכשיו הם יהפכו להיות אחראים על כל הארץ?
<מתתיהו שטיינר:>
החסרתי משהו, אני חייב להגיד את זה למרות שייתכן ותכעס עליי. אנחנו מדברים מאותו עניין לאותו עניין. הרי השיחות מתנהלות לא רק כאן, הן מתנהלות גם מחוץ לחדר הזה ואנחנו באים לחדר הזה די "מבושלים". 

<היו"ר יעקב מרגי:>
טוב שכך. 

<מתתיהו שטיינר:>
הובטח לי יותר מפעם אחת בעניין ההטמעה של סעיף 5(ב), שיוטמע שלא יהיה מונופול. אנחנו יודעים שכל מה שלא כתוב – לא יהיה. 

<היו"ר יעקב מרגי:>
זה נאמר במפורש. 

<מתתיהו שטיינר:>
נאמר, אבל עדיין לא כתוב. כתוב בדברי ההסבר. הובטח לי שזה יוטמע בהצעת החוק. בינתיים זה לא הוטמע, זה נעשה גרוע יותר. ככל שאנחנו מתקדמים, נרדמים לשנייה – אתה  יודע, לפעמים אנחנו הולכים לישון בלילה – והופ יש עכשיו כבר מיזם משותף. 
<היו"ר יעקב מרגי:>
מה הבעיה?

<מתתיהו שטיינר:>
הבעיה היא שאני רוצה שיטמיעו את מה שאמרו שמטמיעים, כדי שיידעו שאין למכון הזה ולא יהיה לו שום מונופול. אין בעיה לעשות את זה. אני לא מבקש כלום, לא מבקש הנחה על כלום. אנחנו יודעים להתנהל נהדר.
<היו"ר יעקב מרגי:>
זה אותו עניין מאותו מין של מה שאמר עורך-הדין המלומד שלך. 

<יאיר אברהם אלגאוי:>
אני יושב-ראש האיגוד המקצועי בהסתדרות. סעיף 6 מדבר על פעילויות. הוא כללי מדי. יש פעולות שעובדים מבצעים, לדוגמה יש עובדי מטבח. מחר יחליטו להביא קבלן קייטרינג.
<היו"ר יעקב מרגי:>
איפה זה פה? קראתי לא הרבה בחיים שלי. איך הגעת פה לפעילות מטבח וקייטרינג?

<יאיר אברהם אלגאוי:>
אסביר. יגידו שצריך להכין אוכל בריא לספורטאים. אפשר להכניס ב"בריאות" את הכול. פה בדלת האחורית יכולים לייצר תהליכי הפרטה. אפשר גם לייצר יותר מזה.

<היו"ר יעקב מרגי:>
אני מצדיע לך, הצלחת לצאת בעור שינייך. לא שכנעת, אבל בסדר. מי יתייחס?

<גיא אטיאס:>
אתייחס לכמה דברים. החוק הזה מחולק לשתיים. יש את החלק הסטטוטורי שלו, שזה החובה של המכון לעשות, ומי שמכיר את פעולת המכון היום יודע שרוב הכספים מגיעים מהכנסות עצמיות. המטרה של החוק לא לעצור את כל ההכנסות העצמיות של המכון ולא לגרום לכך שהמדינה תממן את כל הפעולה הסטטוטורית במסגרת החוק. אנחנו לא נממן מאה אחוז. המטרה הייתה לשמר פחות או יותר את המצב הקיים ורק להסדיר בצורה כזאת שהפעולה שהמכון עושה למטרת רווח- - - 
<חיים ילין (יש עתיד):>
הם לא למטרות רווח, זאת הבעיה. אתה צריך לשנות. זה הכנסות נוספות אשר יעמיקו את הפעילות. אין חוק שמדבר על רווח. 

<גיא אטיאס:>
זאת הייתה הכוונה. 

<חיים ילין (יש עתיד):>
צריך שזה יופיע בנוסח. זה לא נכון. 

<גיא אטיאס:>
בכל מקרה, אנחנו אומרים: ההיפך הוא הנכון. אם לא יוכח שהפעילות הזאת רווחית – כי הכוונה שבעצם אותם דברים שהם לא החלקים הסטטוטוריים של המכון לא יניבו רווח – אין להם זכות קיום בתוך המכון. הסעיף הזה בא להגיד בדיוק את ההיפך. זה לא שהם יכולים לבצע פעולה- - - 

<היו"ר יעקב מרגי:>
נאמר, ובצדק, בלהט הדיון קפצנו והצלחת לקחת אותנו קדימה. עם המבטא הדרום אמריקאי שלך שאבת אותנו והסכמנו אתך. גם מלכ"ר רשאי לייצר רווחים, עם כל הכבוד. 

<חיים ילין (יש עתיד):>
המטרה היא לא רווח. 

<היו"ר יעקב מרגי:>
לא לחלוקה. כשאומר לך המנכ"ל הוא מסייג לחלוקה, נקודה.

<חיים ילין (יש עתיד):>
תרשום את זה כהכנסות נוספות אשר יגבירו את הפעילות הספורטיבית של המכון. 

<היו"ר יעקב מרגי:>
נראה. 

<חיים ילין (יש עתיד):>
זה נשמע הרבה יותר טוב מאשר מטרות רווח של ארגון שהוא מדינה. המטרה היא להביא מדליות, אני מזכיר לכם, להביא הישגים בספורט. 

<איציק שמולי (המחנה הציוני):>
יש לי שאלה. אני מבין שזה בסדר ולגיטימי ואולי זה חלק מהמטרות להשיא את הרווח, אבל לפי הניסוח כפי שאני מבין אותו זה רשימה של תנאים מצטברים. כלומר, זה לא אפשרות, זה תנאי סף. 
<גיא אטיאס:>
אמרתי ואני חוזר ואומר, תפקיד המכון מוגדר בחלק הארי שלו, בסעיפים שהוועדה כבר קראה. אמרנו שכדי שהמדינה לא תישא בכל העלויות – כי בעצם אנחנו מצלמים תמונת מצב של המכון היום. המצב של המכון, שיש פעולות שהן הפסדיות ויש פעולות שהן רווחיות. הפעולות שהן רווחיות הן לא פעולות ה-hardcore שאנחנו רוצים לייצר במכון או בתאגיד שאנחנו מייצרים פה. אתה רוצה לאפשר לפעולות נוספות לממן את אותן פעולות שהן הפסדיות. אתה רוצה לבחון שהכספים של המדינה – לדוגמה, לצורך הדיון, יש שם פעילות של "קאונטרי קלאב". לי כמדינה אין אינטרס לממן פעילות "קאונטרי קלאב" של תושבי נתניה. ההיפך הוא הנכון, אני רוצה שתושבי נתניה שבאים ל"קאונטרי קלאב" יממנו בעצם את בית-הספר למאמנים. 
<גלעד וקסלמן:>
לפי זה יש גם מיזם משותף בתל-אביב שיכול לממן את העלויות. 
<גיא אטיאס:>
אם יורשה לי לסיים לדבר אבהיר את הסוגיה. חשוב להבהיר שפעילות ה"קאונטרי קלאב" אמורה לממן את היחידה לספורט הישגי, ולא להיפך. לכן צריכים להיות פה תנאים מצטברים. 
<מתתיהו שטיינר:>
היום זה ההיפך, נכון?

<גיא אטיאס:>
אני לא נכנס למה שקורה היום. אני רוצה להסתכל על הצעת החוק. החוק נועד להסדיר את זה, שכל פעילות שהיא לא במסגרת הליבה של החוק תהיה רווחית בפני עצמה. לכן אמרנו גם שהיא צריכה להתנהל במשק סגור. למה במשק סגור? כדי שאני אצטרך לבדוק את הנתונים כמשרד אחראי. אם אראה שהדבר הזה הפסדי אזי אין לו זכות קיום.  

הוספנו שם עוד סייג ואמרנו: באותם מקרים שאנחנו רוצים להכניס משהו חדש, הוא יכול להיות הפסדי בשנה הראשונה, הפסדי בשנה השנייה ולהניב רווחים מן השנה השלישית. לכן הגבלנו, שבאישור מיוחד יהיה ניתן לבצע פעולה.
<היו"ר יעקב מרגי:>
יותר נכון לומר שמשרד האוצר הגביל אותך. 

<יוסי שרעבי:>
כל הסעיף הזה, דרך אגב, הוא סעיף של משרד האוצר.

<גיא אטיאס:>
משרד התרבות והספורט קיבל את הסייג של משרד האוצר. אמרנו שפעילות שתהיה הפסדית יותר מ-3 שנים, גם אם היא אמורה להניב רווח עתידי ומישהו מדמיין בעוד 10 שנים הכול ורוד, אחרי 3 שנים אין דין ואין דיין, הפעילות נפסקת. 
<היו"ר יעקב מרגי:>
יש דין ויש דיין והפעילות נפסקת. 
<גיא אטיאס:>
נכון. זה בדיוק מטרת החוק. 

<איציק שמולי (המחנה הציוני):>
אני מבין בעניין ה"קאונטרי קלאב" ואני גם מסכים לכך. אני רוצה לשאול משהו אחר. נניח שבמסגרת הפעילות של המכון רוצים לקדם את הספורט ההישגי בפריפריה. זה בהכרח לפי הדברים שאתה אומר נכנס לסעיף 5 בהצעת החוק? או שאפשר להגיד באיזה אופן שבגלל שהפעילות הזאת לא תהיה רווחית אז זה לא יעבור את סעיף 6?
<גיא אטיאס:>
זה נכנס לסעיף 5, זה חלק מן המטרות הראשיות של החוק. זה בנוסף, אלה הפעולות הנוספות. 

<לימור תוסיה-כהן:>
אני נציגת משרד המשפטים. יש לי כמה הערות לסעיף 6. בפסקה (4) הייתה לנו הסכמה שלא באה לידי ביטוי בנוסח שהוקרא. סיכמנו שהפעילות הנוספת הזאת תנוהל כמשק סגור מבחינה תקציבית וחשבונאית, אבל ביקשנו להבהיר, כפי שגיא אטיאס אמר פה, שרווחים שיתקבלו מפעולות לפי סעיף זה יכול שישמשו גם למטרות הציבוריות של המכון שנימנו בסעיף 5. ביקשנו שזה יובהר בגוף הנוסח. אני לא רואה את זה בתוך הנוסח. 

<יוסי שרעבי:>
זה בעיני מובן מאליו. 

<היו"ר יעקב מרגי:>
איפה זה צריך לבוא?

<לימור תוסיה-כהן:>
בסיפה של פסקה (4). 

<מירב ישראלי:>
כאשר דנו על העניין הזה אנשי משרד התרבות והספורט אמרו לי: אם אנחנו כותבים שזה רק מבחינה תקציבית וחשבונאית ברור שאפשר להשתמש בכספים. אין לי בעיה להבהיר. זו לא הייתה ההסכמה. 
<לימור תוסיה-כהן:>
הכוונה היא שכספים לא יכולים להיכנס כדי לממן את הפעילות הרווחית הנוספת הזאת אבל בוודאי כספים יכולים לצאת. 

<גיא אטיאס:>
לצאת החוצה – זה ברור. 

<מירב ישראלי:>
איך היית מנסחת את זה?

<לימור תוסיה-כהן:>
בסיפה של פסקה (4) לכתוב: "ואולם רווחים שהתקבלו מפעולות לפי סעיף זה יכול שישמשו גם למטרות המכון לפי סעיף 5".

<גיא אטיאס:>
אין שום בעיה. זאת המטרה של הסעיף.

<לימור תוסיה כהן:>
לגבי פסקה (7), אני לא יודעת אם הנוסח משקף נכונה את העיקרון. אני רוצה להבהיר את העיקרון ולכל היותר נחדד את זה בנוסח. העיקרון מוסכם על כולם. העניין הוא שהשרים, שר האוצר והשר הממונה, יוכלו לאשר פעילות הפסדית, אבל אם הבנתי נכון, וגיא אטיאס יתקן אותי אם אני טועה, ברגע שהפעילות הזו הפסדית מעבר ל-3 שנים מתוך תקופה של 5 שנים הם כבר לא יוכלו לאשר אותה.  

<גיא אטיאס:>
הם יכולים לאשר בפעם הראשונה פעילות הפסדית עד 3 שנים. מעבר ל-3 שנים החוק קובע- - -  

<מירב ישראלי:>
מה הכוונה "במצטבר"? זה כאילו שבתוך 5 שנים זה יכול להיות הפסדי במהלך 3 שנים מצטברות, לא 3 שנים ראשונות כפי שאמרת. 

<גיא אטיאס:>
3 שנים ראשונות. 

<מירב ישראלי:>
זה לא מה שכתוב פה כי זה במצטבר. 
<לימור תוסיה-כהן:>
אולי אפשר לסכם את העיקרון ואחר-כך נדבר על הנוסח. 
<מירב ישראלי:>
אז "במצטבר" זה לא מה שהתכוונתם. 
<לימור תוסיה כהן:>
לא. 

<מירב ישראלי:>
זה מה שהעברתם לי. 

<היו"ר יעקב מרגי:>
המילה "במצטבר" מיותרת פה. 

<מירב ישראלי:>
אז אני מורידה את זה.

<איציק שמולי (המחנה הציוני):>
בפסקה (7), הפעולות הנוספות האלה מבוצעות באמצעות המכון או שהמכון יכול על-פי הפסקה הזאת להתקשר עם חברות-בנות, עם קבלני משנה וכן הלאה?
<גיא אטיאס:>
יש שני דברים. ראשית, זה מתבצע דרך המכון. שנית, מיזמים משותפים יכולים להתבצע בעוד מקומות. לצורך הדיון, אם מתי שטיינר ירצה לבצע פעולה ביחד עם המכון אז זה מיזם משותף, ובלבד- - - 

<היו"ר יעקב מרגי:>
הוא חושש ולא יודע אם בכלל תרצה. 
<מתתיהו שטיינר:>
אני לא רוצה לעשות פעולות משותפות עם המכון. אני רוצה לעשות לבד.  
<גיא אטיאס:>
רק הצגתי את זה כאופציה. איגוד מסוים, לא מתי שטיינר, רוצה לעשות פעולה עסקית ביחד עם המכון. הוא יכול לבצע מיזם משותף, ובלבד שהוא יהיה רווחי ויצטרך לנהוג חשבונאית כמשק סגור. המיזם הזה יצטרך להיות מנוהל כמשק סגור כדי שאני אוכל לבחון אותו. הכוונה שזה יכול להיות בתוך מכון וינגייט- - -

<יוסי שרעבי:>
המונח שיושב-ראש הוועדה משתמש בו הוא המונח הנכון. לא פעילות רווחית אלא לא גירעונית. זה מונח יותר מדויק. 

<גיא אטיאס:>
אתה לא רוצה פעולה מאוזנת. אתה רוצה שהיא תהיה רווחית. 
<יוסי שרעבי:>
אנחנו רוצים שבסופו של דבר הכסף הזה- - -

<היו"ר יעקב מרגי:>
קודם כול, הגבלת ב-3 שנים כדי לוודא שהפעולה לא גירעונית. 

<יוסי שרעבי:>
אני חושב שזה מונח נכון יותר. 

<היו"ר יעקב מרגי:>
ואם תעשה מיזם משותף שהוא מאוזן? זה מונע ממך?

<יוסי שרעבי:>
אני מקבל את הנוסח של יושב-ראש הוועדה. זה גם אמירה ציבורית נכונה יותר. 
<היו"ר יעקב מרגי:>
הרציונל של מה שאתה רוצה לומר- - -
<יואל רזבוזוב (יש עתיד):>
כשהמכון יתחיל לחפש רווח הוא יקבע מחירים גבוהים יותר עבור שימוש באולמות. אנחנו רוצים לקדם את הספורט. 
<היו"ר יעקב מרגי:>
גיא אטיאס, גם בהגדרות, במהות, ברציונל שלכם מדובר על הכנסות עצמיות.

<יוסי שרעבי:>
נכון, זה בסדר גמור. 

<מירב ישראלי:>
רציתי להציע למשרד המשפטים, נושא הרווח מופיע לדעתי רק בכותרת השוליים, אז אולי אפשר פשוט לקרוא לזה "פעילות נוספת". 
<לימור תוסיה-כהן:>
כן, אין בעיה. 

<היו"ר יעקב מרגי:>
אנחנו מתקדמים. 

<מירב ישראלי:>
	
	
	"פרק ג': מוסדות המכון

	
	
	סימן א': האורגנים של המכון"


להערתה של יהודית גידלי, זה נוסח שכבר יש בחקיקה.

	"אורגנים של המכון
	7.

	האורגנים של המכון הם המועצה, המנהל הכללי וועדת הביקורת.


<מתתיהו שטיינר:>
אני רוצה להתייחס לסעיף הקודם. אתם מתקדמים ולי זה מפריע. 

<היו"ר יעקב מרגי:>
הצבעת כדי לדבר על הסעיף הקודם אז לא התייחסתי אליך?

<מתתיהו שטיינר:>
המיזם המשותף הזה, שהמכון יוכל לעשות פעולות בחוץ, לא הגיוני. 

<היו"ר יעקב מרגי:>
בואו נעשה סדר בדיון הזה, נציג את הדברים בצורה חד-משמעית. מבחינתנו נאמר לפרוטוקול שהחוק הזה לא נותן מונופול למכון וינגייט, חד-משמעית. אני חוזר ואומר את זה, זה התנאי כדי שאקדם את הצעת החוק הזאת ואביא אותה לחקיקה ביחד עם חברי הוועדה. אומר לך גם מנכ"ל המשרד שזה מקובל. אומר את זה כל צוות המשרד. אם בכל דיון, בכל צעד נחשוש ונמשיך להתייחס לעניין המונופול לא נתקדם. אני אומר לך חד-משמעית, אני לא רוצה לשמוע את זה. זה לא מגביל אותך לעשות שום פעילות. המיזם המשותף – להיפך, זה נותן לי חיזוקים, שבאמת המכון לא הולך להיות מונופול, הוא לא הולך להיות בלעדי, להיפך, הוא הולך גם להיעזר בכם. ביקשתם בדיונים הקודמים שיישמע במפורש שהמכון יוכל להיעזר בגופים שקיימים כבר.  

<מתתיהו שטיינר:>
אני מוכן לעזור לו בשטח שלו.
<היו"ר יעקב מרגי:>
תעזור לו. החוק לא מונע את זה. 

<מתתיהו שטיינר:>
בשטח שלו. לא שלי. 

<היו"ר יעקב מרגי:>
אם זה מה שיוחלט במיזם המשותף – שיוחלט. לא ניכנס בחוק לרזולוציות איך הוא יעשה את זה. אני חושב שהנחתי את דעתך ואמרנו את הדברים בצורה הכי ברורה. אתה רוצה לחזור לסעיף 6?
<רוני לידור:>
אני רק רוצה לשאול, חבר הכנסת מרגי, אם אתם כל-כך בלהט מגנים על העובדים ואומרים שמכון וינגייט לא הופך להיות מונופול, גם בסעיף 6 וגם בסעיפים קודמים, מדוע לא לעגן את זה בחוק? מדוע לא לכתוב את זה בפירוש? למה להשאיר את זה בתור תורה שבעל-פה?
<היו"ר יעקב מרגי:>
לא ראיתי בחקיקה שעל כל צעד ושעל החוק מצהיר מה הוא לא. להיפך, החקיקה היא אקטיבית. אני לא משפטן, רק מה לעשות, עם השיער הלבן והקרחת שהצטברה אצלי הצטבר גם ניסיון. נו, בחייכם, תהיו רציניים. 
<רוני לידור:>
חבר הכנסת מרגי, גם לי יש שיער לבן, אני רק אומר שאם זה לא כתוב אז אפשר לתת לזה פרשנות. 

<היו"ר יעקב מרגי:>
אתה לועג עכשיו.
<רוני לידור:>
מה פתאום, אני לא לועג. 

<היו"ר יעקב מרגי:>
אתה לועג עכשיו לכל ההליכים המשפטיים. זה מושג מוכר, אמירה לפרוטוקול, כוונת המחוקק. אלה יסודות משפטיים. יש פה הצהרת מחוקק. 
<רוני לידור:>
אבל אתה שומע שזה מציק להמון אנשים. 

<היו"ר יעקב מרגי:>
כי לא נהוג להגיד על כל צעד: בזה שאני מקדם את הסעיף הזה אני לא הולך להיות כך. זה לא רציני, בחייכם. הלאה. 

<מירב ישראלי:>
	"המועצה
	8.

	(א)
למכון תהיה מועצה בת תשעה חברים שימנה השר, והם:

	
	
	
	(1)
ראש מינהל הספורט; 

	
	
	
	(2)
שלושה עובדי משרד התרבות והספורט בעלי זיקה לתחום הספורט; 

	
	
	
	(3)
עובד משרד התרבות והספורט הממונה על קידום ספורט הנשים;

	
	
	
	(4)
עובד משרד האוצר שימונה לפי המלצת שר האוצר;

	
	
	
	(5)
שלושה נציגי ציבור, שאחד מהם לפחות היה ספורטאי הישגי שייצג את ישראל בתחרות בין-לאומית משמעותית, ואחד מהם לפחות הוא בעל מומחיות פיננסית;

	
	
	
	(6)
נציג הוועד האולימפי בישראל, שימונה לפי המלצת הוועד האולימפי בישראל;

	
	
	
	(7)
נציג "אילת" – התאחדות ישראלית לספורט תחרותי לא אולימפי, שימונה לפי המלצת "אילת".

	
	
	(ב)
השר ימנה את יושב ראש המועצה ואת ממלא מקומו הקבוע מבין חברי המועצה שהם נציגי ציבור.

	
	
	(ג)
לא ימונה לחבר המועצה מי שהורשע בעבירה פלילית או בעבירת משמעת שמפאת מהותה, חומרתה או נסיבותיה אין הוא ראוי לכהן כחבר המועצה."


אני מזכירה שבדיון הראשון דיברנו על עצמאות המכון ושיש פה הרבה מאוד סעיפים על מעורבות של משרד הספורט בפעילות של המכון. זה אחד הנושאים שעלו בישיבות הפנימיות של היועצים המשפטיים שערכנו בינינו. הצלחנו להגיע להסכמות לגבי רוב הסעיפים בנושא הזה. חלק מן הסמכויות שהיו במשרד הספורט העברנו למועצה, אם אתם זוכרים, וכולי. 
נשארו שני דברים שנויים במחלוקת. 
<היו"ר יעקב מרגי:>
השר ימנה את יושב-ראש המועצה ואת ממלא מקומו הקבוע?
<מירב ישראלי:>
לא. אני אומר את מה שמבחינתי נשאר שנוי במחלוקת, או לפחות לבירור בוועדה. הדבר השני הוא בסוף החוק. הדבר הראשון הוא זה: הרכב המועצה. באופן עקרוני, בדרך כלל בתאגידים בתחומים שהם לא שלטוניים במובהק הרוב במועצה הוא לנציגי ציבור ולא לעובדי המדינה.  

<היו"ר יעקב מרגי:>
השאלה לגבי מכונים לאומיים. אני לא יכול לקחת דוגמה מתאגיד ממשלתי כזה או אחר. השאלה האם מכון לאומי, האם תוקף ההגדרה שלו "לאומי" לא מקנה לו יתרון. אני שואל. 
<מירב ישראלי:>
לא. בעיקרון לפי החקיקה הקיימת, זה לא דבר שחקוק בסלע, אפשר לקבוע אחרת, ויש תאגידים סטטוטוריים שבהם יש רוב לעובדי מדינה. אולם בתאגידים בנושא תרבות למשל או בנושא ספורט, שהם לא נושאים שלטוניים מובהקים, בדרך כלל בחקיקה הרוב במועצה הוא לא לעובדי המדינה שיכתיבו למעשה את פעילותו של התאגיד אלא לנציגי הציבור. כלומר שומרים על הציבוריות של המכון ועל העצמאות שלו. לכן רציתי להביא את הנושא הזה לדיון בוועדה, למי צריך להיות רוב במועצה, האם לעובדי המדינה או לנציגי הציבור. 
<היו"ר יעקב מרגי:>
הבאת את זה ואנחנו נשמע התייחסויות. 

<איציק שמולי (המחנה הציוני):>
שתי הערות, ברשותך, אדוני היושב-ראש. ראשית, אני לחלוטין מקבל את עמדת היועצת המשפטית של הוועדה. אני חושב שחייבים לשמור על הציבוריות. מהניסיון שלי במל"ג (המועצה להשכלה גבוהה) ובמקומות אחרים, ככל שהשולחן מייצג מכלול רחב יותר של אינטרסים כך חוכמת השולחן רבה יותר. אם יוצרים מצב שבו ממילא לממשלה, ולא משנה מי היא, מראש יש רוב מוקנה בתוך הוועדה אז אני חושש מההשלכות של הדבר הזה. 

דבר שני, אני מציע ומבקש להוסיף גם נציגות של העובדים לתוך המועצה, כפי שמקובל גם בחברות הממשלתיות ובמקומות אחרים. 

<יואל רזבוזוב (יש עתיד):>
קודם כול, יש כאן גם כך רוב של המשרד. בי"ת, נבחרי ציבור גם כך יקבעו אנשים ספציפיים. אנחנו יודעים איך בוחרים אותם. אני לא רואה פה שום דבר שאנחנו נותנים לטובת הציבור כי בסוף אותם נבחרי ציבור אנחנו יודעים בדיוק איך יבחרו אותם. 

<איציק שמולי (המחנה הציוני):>
יואל רזבוזוב, בלי טיפה של ציניות, אם אתה תשב שם או עובד מטעם ישב שם, אני חושב שהשיקול שלך לגבי הספורט ההישגי יהיה גם רחב יותר וגם ענייני יותר. 

<יואל רזבוזוב (יש עתיד):>
נכון, אבל אני מסתכל על התמונה כפי שהיא. 

<חיים ילין (יש עתיד):>
אנחנו רוצים שהוא יהיה שר ויטפל בזה ולא שיהיה נציג ציבור. העסק פשוט מאוד. 
<היו"ר יעקב מרגי:>
אני תומך.
<יואל רזבוזוב (יש עתיד):>
אבל יש פה עדיין רוב של המשרד אז זה לא בדיוק משנה. 
<חיים ילין (יש עתיד):>
אל תקבע מדיניות. 

<יואל רזבוזוב (יש עתיד):>
גם ככה נקבע. יש כאן בעלי זיקה לתחום הספורט בפסקה (2). מה המשמעות של "בעלי זיקה"? זה עובדי המשרד בעלי זיקה. 
<מירב ישראלי:>
שזה לא יהיה מתחום המוזיאונים. 

<הדס פרבר:>
זה לא יהיה מישהו מתחום התרבות. 

<יואל רזבוזוב (יש עתיד):>
ההגדרה היא מישהו ממינהל הספורט. 

<גיא אטיאס:>
לא בהכרח ממינהל הספורט אבל בעל זיקה לספורט.

<יואל רזבוזוב (יש עתיד):>
זיקה לספורט – אני חושש מן הפרשנות. אולי להגיד: אחד העובדים ממינהל הספורט, או מקידום הספורט. 
<מירב ישראלי:>
יש 11 חברים, יש גם נציג של "אילת".

<יואל רזבוזוב (יש עתיד):>
אנחנו זוכרים מה קרה במועצה הלאומית, שם יש 17 חברים. זה עוד פעם הופך להיות גוף גדול שלא יודע לקבל החלטות. אני חושב ש-11 זה יותר מדי. 

<היו"ר יעקב מרגי:>
מי מתייחס להרכב המועצה?
<יוסי שרעבי:>
אתייחס. המשרד למעשה היום מאציל רבות מן הסמכויות שלו למכון וינגייט. ברגע שהוא מאציל מן הסמכויות שלו המשרד חייב להיות מאוד דומיננטי ומאוד משמעותי בניהול המכון הזה, בכל מה שקשור באתגרים שלו, ביעדים שלו, במשימות שלו, כי רבים מן הדברים שהמשרד עושה היום הוא הולך לעשות באמצעות המכון הזה. זו הסיבה שהמשרד צריך להיות מאוד דומיננטי שם. אני גם מזכיר שבעולם התאגידים זה כאילו יש כאן בעלי מניות. 

<היו"ר יעקב מרגי:>
בהרכב הנוכחי כמה נציגים יש למשרד?

<גיא אטיאס:>
היום למשרד הספורט בהרכב הנוכחי יש 6 חברים + מינוי יושב-ראש. 
<אמיר שרף:>
הוועד המנהל מונה 13 בסך הכול ולמשרד התרבות והספורט יש אחד יותר ממחצית מספר החברים. 
<היו"ר יעקב מרגי:>
וכמה יש היום בהרכב הנוכחי?

<יוסי שרעבי:>
זה יוצא אותו דבר. 3 נציגי ציבור שלא קשורים למשרד, הוועד האולימפי לא קשור למשרד. 5 לא קשורים למשרד. היום זה 6-5. אותו דבר. 
<אמיר שרף:>
אני מדבר בשם מכון וינגייט. המצב היום הוא שתמיד יש למשרד חבר אחד פחות מחצי מן החברים. 

<גיא אטיאס:>
אבל היושב-ראש הוא שלנו. לא נכון. פלוס נציג הציבור שלנו. כבוד היושב-ראש, הערה לפרוטוקול.  בעבר יושב-ראש מכון וינגייט היה ראש מינהל הספורט ביחד עם עוד 6 נציגים של המדינה. היה דוח מבקר המדינה שאמר שיש זיקה ישירה בין היושב-ראש ובין ראש מינהל הספורט והוא ביקש להעביר את זה לנציג ציבור. כך שהיום דה פקטו יש 6 נציגים מתוך 13 שהם עובדי מינהל הספורט ועוד המשרד ממנה את היושב-ראש. בפועל לאורך כל הדיונים יש רוב לעמדת המשרד וזה משקף את המצב שהולך להיות קיים עם החקיקה. 

<יוסי שרעבי:>
יש כאן 5 עובדי משרד מתוך 11, והם 6 אם אתה מוסיף את נציג משרד האוצר שהוא עוד עובד מדינה. יש כאן 6 עובדי מדינה. 
<חיים ילין (יש עתיד):>
כל ועדה שיהיה דיון בה וההחלטות יעברו ברוב של 6 מול 5 – אפשר לזרוק את החוק הזה לפח.

<היו"ר יעקב מרגי:>
אגיד בלי פחד, ההערה של היועצת המשפטית נכונה. זה דיון חשוב במיוחד. אני חושב שהמשרד צריך להגיש הצעה חלופית להרכב המועצה. במיוחד שאנחנו מאפשרים לשר למנות את יושב-ראש המועצה ואת ממלא מקומו הקבוע מבין חברי המועצה, אני חושב שראוי שיישמר המצב של 5 נציגי ממשלה ו-6 שהם עירוב של כל נציגי הציבור והגופים הרלוונטיים. 

<יוסי שרעבי:>
בואו "נסגור" את זה עכשיו.  בפסקה (2) נקבע "שני עובדי משרד התרבות והספורט" ובמקום "שלושה נציגי ציבור" יהיו "ארבעה נציגי ציבור". 
<רות דיין מדר:>
אנחנו מבקשים שיהיה נציג של מרכז השלטון המקומי. 
<מירב ישראלי:>
זה צריך להיות מספר אי-זוגי.

<יוסי שרעבי:>
לא חייב להיות. 

<מירב ישראלי:>
כך אנחנו עושים בכל התאגידים. 

<היו"ר יעקב מרגי:>
ההערה התקבלה. ההצעה של המשרד היא שיהיו שני עובדי משרד התרבות והספורט בעלי זיקה לתחום הספורט במקום שלושה, ובפסקה (5) יהיו ארבעה נציגי ציבור. בסך הכול 11 חברים: ראש המינהל, שני עובדי משרד התרבות והספורט, נציג משרד האוצר, ארבעה נציגי ציבור. עובד משרד התרבות והספורט הממונה על קידום ספורט הנשים, מה הוא? הוא מהחלל החיצון?
נציגת השלטון המקומי, מה רצית לומר?

<רות דיין מדר:>
מרכז השלטון המקומי פנה במכתב לשרה וביקש שיהיה נציג רשויות מקומיות. 

<היו"ר יעקב מרגי:>
למה? תשכנעי אותי. אולי הם לא שמעו אותך אבל אני שומע. 
<רות דיין מדר:>
בקלי קלות. אנחנו מפתחים את הספורט מהגיל הרך, אנחנו בונים את המתקנים, אנחנו מקיימים שיתופי פעולה עם משרד הספורט, אנחנו לוקחים אחריות על הספורט.

<היו"ר יעקב מרגי:>
כאן מדובר על ספורט הישגי, מכון לאומי.

<רות דיין מדר:>
גם הספורט ההישגי. איפה מתאמנים הספורטאים, לא אצלנו? מי מתחזק את המתקנים?

<היו"ר יעקב מרגי:>
לא ראית שמפתחים אי בים התיכון, שם יתאמנו? זה לא יהיה בתחום השלטון המקומי... 

<רות דיין מדר:>
המאמנים שמסיימים ללמוד, איפה הם באים לעבוד? אצלנו. ציפינו שיפנו ליושב-ראש מרכז השלטון המקומי ויגידו מתוך אחריות: בואו תעבדו אתנו. 

<היו"ר יעקב מרגי:>
טענתכם נשמעה. 

<משה סמיה:>
כמו בכל החברות הממשלתיות צריך שיהיה נציג עובדים. 

<היו"ר יעקב מרגי:>
זה לא חברה ממשלתית. זה מכון לאומי. 

<יאיר אברהם אלגאוי:>
עוד יותר מכובד.

<משה סמיה:>
כפי שאמר חבר הכנסת שמולי, שיהיה נציג עובדים. 

<היו"ר יעקב מרגי:>
מסכן החוק הזה, אתם רוצים להוציא עליו את כל החרדות?

<איציק שמולי (המחנה הציוני):>
אסביר למה אני חושב שזה חשוב. כפי שנאמר קודם, יש כאן דיון וטוב שמתקיימים דיונים גם מחוץ לחדר הוועדה, זה בסדר גמור, אבל קיים חשש שכחלק מהמהלכים שהולכים לקרות בעקבות החוק הזה, אחת ההשלכות תהיה פיטורים בהיקף גדול מאוד של עובדים. לכן אנחנו חושבים שבתוך המועצה צריך להיות נציג עובדים שלכל הפחות יוכל גם בישיבות של הנהלת המועצה להביא בפני המועצה בצורה ישירה את ההיבט הזה. 
<היו"ר יעקב מרגי:>
משרד המשפטים, יש פה הצעה לתת מעמד משקיף לנציג העובדים. 

<איציק שמולי (המחנה הציוני):>
משקיף?

<היו"ר יעקב מרגי:>
תיכף, שינויים דרסטיים לא בריאים, לא למוח ולא ללב. 

<איציק שמולי (המחנה הציוני):>
עוד לא הסכמתי למשקיף, אבל בסדר, אני "זורם". 

<לימור תוסיה-כהן:>
חבר הכנסת שמולי, התפיסה בתאגידים ציבוריים היא שהמועצה משקפת איזו אג'נדה אובייקטיבית ביחס לתפקידי הגוף.
<איציק שמולי (המחנה הציוני):>
אני רואה כמה היא אובייקטיבית... 

<היו"ר יעקב מרגי:>
סליחה, לו מותר כי הוא חבר כנסת. 
<איציק שמולי (המחנה הציוני):>
אבל גם הוא חבר כנסת בעתיד...

<היו"ר יעקב מרגי:>
הוא סובל מנוני מוזס ואתה לא סובל. אני מדבר על חברי כנסת, לא הוא באופן אישית. הוא סובל מתדמית ירודה בגלל החברים האחרים ואתה לא סובל. אין לך את הזכות להתבטא ולהתפרץ ככה. לא בגלל שהוא עליון. 

<חיים ילין (יש עתיד):>
דרך אגב, אנחנו צריכים פסיכולוג, אנחנו הולכים לישון עם נוני וקמים בבוקר עם ביבי ואנחנו לא יודעים מה לעשות באמצע... 

<היו"ר יעקב מרגי:>
אני מציע לא להתעורר...

<חיים ילין (יש עתיד):>
הם שרים בלילה לא "נומי נומי ילדתי" אלא "נוני נוני ילדתי" ואז כולם קמים בבוקר. 
<היו"ר יעקב מרגי:>
חיים ילין, עם ההומור שלך לא נצא מפה. גם לי יש בדיחות אבל אני מתאפק לא לומר אותן. 

<לימור תוסיה-כהן:>
התפיסה היא שבמועצה יושבים חברים בעלי אג'נדה אובייקטיבית מקצועית לפעילות ולתפקידים של הגוף. בתאגידים ציבוריים ככלל אין נציגי עובדים. בגלל המעבר הזה של עמותה שהופכת להיות תאגיד ציבורי להכניס נציג עובדים לנצח אל תוך הגוף – זה נראה לי לא נכון. היושב-ראש כבר הודיע בדיונים הקודמים שענייני העובדים ייפתרו במקביל לקידום החוק הזה והוא לא ייתן לקדם את החוק הזה בלי שהעניינים האלה ייפתרו. הדברים האלה נידונים במקביל וייפתרו במקביל. אני חושבת שהעובדה שיש פה מעבר מעמותה לתאגיד ציבורי לא מצדיקה שילוב של נציג עובדים בתוך המועצה. 
<איציק שמולי (המחנה הציוני):>
יש לי על זה שתי הערות. ראשית, ענייני העובדים לא הולכים להסתיים מרגע שאנחנו מסיימים לחוקק את החוק, זה יהיה מעתה ואילך. שנית, אני מציע להסתכל היטב מה קורה במועצה להשכלה גבוהה. גם שם יושבים אנשים – איך קראת לזה? – שהם אובייקטיביים לעניין. תסתכלי מה קרה שם. 
<לימור תוסיה-כהן:>
הם לא עובדי המועצה להשכלה גבוהה. הם עובדים בגופים שנתונים לפיקוח. 
<איציק שמולי (המחנה הציוני):>
לא משנה, עוד יותר גרוע כי נציגי המפוקחים הם המפקחים. את יודעת מה קרה בסופו של דבר? קמה מדינת ישראל יום אחד בבוקר, פתחה את דוח מבקר המדינה ובזמן שהאוניברסיטאות דיווחו על חוב של 2 מיליארד שקל התברר שהן חייבות 24 מיליארד שקל. למה? כי ישבה שם איזו "חונטה", שאחד שמר על השני, וכפי שאמרתי כבר, נציגי המפוקחים היו המפקחים. ככל שאתה מרווח את השולחן כך אתה רק עושה טוב, אתה לא עושה רע. 
<היו"ר יעקב מרגי:>
אני חוזר לשאלתי. עמדה לך הזכות לשאת לו נאום. האם יש מניעה להוסיף חבר נוסף במעמד משקיף מטעם נציגות העובדים?

<לימור תוסיה-כהן:>
אני לא רואה בדיוק מה יהיה התפקיד שלו בגוף הזה. 
<היו"ר יעקב מרגי:>
הוא ישב, הוא ישמע, הוא יראה, הוא יהיה ערני, הוא יעשה ספורט. 

<לימור תוסיה כהן:>
בכל תאגיד ציבורי יש עובדים אז בכל תאגיד ציבורי נשים משקיף שהוא נציג עובדים? זה לא מקובל. לחברי המועצה לא אמור להיות אינטרס כלכלי בעצם קיומו של הגוף ואילו אצל העובדים זה בדיוק המצב. 

<היו"ר יעקב מרגי:>
את חוזרת על אותו דבר. הבנתי את הרציונל. אני שואל האם יש מניעה. אין מניעה.
<לימור תוסיה-כהן:>
אין מניעה משפטית. 

<היו"ר יעקב מרגי:>
אני רוצה לייצר משהו שיענה לתכלית הראויה. הוא לא קיבל את כל תאוותו בידו אבל קיבל לתכלית הראויה. באמת שלא יעשו דברים במחשכים. העובדים צריכים לראות. הם קושרים את גורלם במקום. הם יהיו שותפים לתהליך, להיות ערניים, לעקוב, לשמוע. לכן שאלתי שאלה אחת, לא השארתי את זה לדיון, האם מבחינה משפטית יש מניעה. 
<לימור תוסיה-כהן:>
אין מניעה משפטית. יחד עם זאת, אני חייבת לחזור ולבדוק את זה בבית. יש פה חשש שבכל עמותה שהופכת לתאגיד ציבורי יכניסו לנו נציג עובדים. זה לא נכון. 
<איציק שמולי (המחנה הציוני):>
כל ההלכות שאת קובעת בחוק הזה יחולו מעכשיו באופן אוטומטי על כל העמותות?

<לימור תוסיה-כהן:>
חד משמעית, לא על עמותות אלא על התאגידים הציבוריים. כפי שאתה ניסית להביא דוגמאות מן הגורן ומן היקב כך עושים בעמותות. 
<היו"ר יעקב מרגי:>
מבחינתי הכרעתי, בכפוף לבדיקה. אני חושב שאין השלכות רוחב כי את המושג "משקיף" לא המצאתי עכשיו. חוויתי אותו בהרבה גופים. לכן יהיה נציג עובדים במעמד של משקיף. אני חושב שזה משיג חלק הארי מן התכלית הראויה שהציג חבר הכנסת שמולי. 
<חיים ילין (יש עתיד):>
אני רוצה לדבר על השלכות הרוחב. אני הרי קיבוצניק, אז כל פעם שרוח'לה מקבלת משהו בודקים אם מגיע גם לחנה'לה או לא. להשלכות רוחב אני המומחה מספר אחת בכנסת ישראל. אני לא משפטן אבל אני אומר לעורכת-דין תוסיה-כהן שלא נכון מה שהיא אומרת. אם בסוף המשקיף הזה יכול להוריד סכסוכים מתוך זה שהוא מביא את דעת העובדים ואפשר להגיע לפשרות – הוא לא מצביע במועצה אבל הוא מביא דעה אחרת. תאמיני לי, אני מוכן שבכנסת ישראל יהיו עוד 120 משקיפים. המדינה הייתה נראית אחרת לגמרי. 

<היו"ר יעקב מרגי:>
הסתבכנו עם ה-120 הנוכחים. אתה רוצה שיהיו עוד 120?...

<חיים ילין (יש עתיד):>
יש יתרון אחד למשקיף, הוא לא מאיים ולא מבקש תקציב כפי שעושים בכנסת. 

<היו"ר יעקב מרגי:>
תודה. נציג הממונה על השכר במשרד האוצר, בבקשה. סליחה, הממונה קיבל ארכה בעניין הכהונה שלו?

<אבי פרידמן:>
כן, עוד שבועיים, עד 31 בינואר. 

האמירה של להכניס נציג עובדים לתוך הוועדה בעייתית ביחסי העבודה, מתוך הבנה של איך הגופים פועלים. נציגי הוועד באופן טבעי פועלים מול המנכ"ל. המנכ"ל הוא שמנהל. 
<איציק שמולי (המחנה הציוני):>
בכל הכבוד, במה זה נוגע אליכם?

<היו"ר יעקב מרגי:>
אתן לך להתייחס. תן לו לסיים. 

<איציק שמולי (המחנה הציוני):>
במה זה נוגע אליך?

<אבי פרידמן:>
אליי זה נוגע בתור מי שקובע את מדיניות השכר במגזר הציבורי. אם יהיה משקיף במועצה שייתן החלטות של המועצה- - -
<היו"ר יעקב מרגי:>
הוא לא ייתן החלטות. אני "חותך" את העניין.  

<לימור תוסיה-כהן:>
אדוני, הצעת פשרה, אולי במקום משקיף שתהיה לו זכות להשתתף בכל הישיבות, נחייב את המועצה לשמוע את נציג העובדים ביחס להחלטות שעשויה להיות להן השלכה על העובדים, או תהיה חובה לפרסם החלטות. 

<היו"ר יעקב מרגי:>
רבותי, הכרעתי בסוגיה הזאת. קודם כול, ברירת המחדל הראשונית שלנו היא שנציג עובדים יהיה במעמד משקיף. תבדקו, אם יש בעיה תביאו לכאן הצעה שנדון בה. תודה. 
<רות דיין מדר:>
מה לעניין נציג השלטון המקומי?

<יוסי שרעבי:>
אמרנו לנציגי השלטון המקומי שאנחנו לא חושבים שיש מקום שיהיה קבוע בחוק נציג השלטון המקומי, בגלל האופי של המקום הזה שעוסק בספורט ההישגי. עם זאת אמרתי, ואני מניח שהשרה גם תאמר להם, שיותר מאשר סביר שבמסגרת נציגי הציבור ימונה מישהו מתוך השלטון המקומי, מתוך המכסה של נציגי ציבור. 
<היו"ר יעקב מרגי:>
אם תגיעו להבנה עד שנסיים לחוקק את החוק תביאו אותה לכאן. מה שלא רבים, למה לריב?

<רות דיין מדר:>
אנחנו מתנגדים. אנחנו דורשים שיהיה נציג לשלטון המקומי. 
<היו"ר יעקב מרגי:>
שמעתי, זה נאמר ונרשם. גם אם לא רצית שיירשם זה נרשם. 

<מירב ישראלי:>
	"תפקידי המועצה
	9.

	המועצה תתווה את מדיניות המכון ותפקח על פעילותו, ובכלל זה – 

	
	
	(1)
תקבע את המדיניות הכללית של המכון ואת קווי הפעולה שלו, בהתחשב במדיניות הספורט הלאומית שקבע השר, ככל שקבע;

	
	
	(2)
תאשר את תכניות העבודה של המכון שהכין המנהל הכללי;

	
	
	(3)
תאשר את תקציב המכון שהכין המנהל הכללי;

	
	
	(4)
תעקוב ברציפות אחר הגשמת המדיניות, תכניות העבודה והתקציבים של המכון;

	
	
	(5)
תאשר את הדוחות הכספיים של המכון ואת הדוח השנתי;

	
	
	(6)
תפקח על ביצוע תפקידי המנהל הכללי ופעולותיו;

	
	
	(7)
תמנה רואה חשבון מבקר למכון;

	
	
	(8)
תמנה מבקר פנימי למכון, תאשר את תכנית העבודה של המבקר הפנימי, תדון בדוחות שהמבקר יגיש לה ותקבל החלטות בעניינם;

	
	
	(9)
תמנה למכון ועדת מחקר כאמור בסעיף 30;

	
	
	(10)
תקבע אמות מידה לעניין שיתוף פעולה מקצועי וסיוע מקצועי לפי סעיף 5(ג)(1) ו-(2) שיפורסמו באתר המכון."


<היו"ר יעקב מרגי:>
התייחסויות, מימין לשמאל. חברי הכנסת קודם. יש הערות לסעיף הזה?

<לימור תוסיה-כהן:>
בפסקה (8) אני מבקשת להבהיר, זה בא לידי ביטוי בסעיפים המאוחרים יותר, שהמועצה גם בוחנת את הערות והמלצות ועדת הביקורת ביחס לתוכנית של מבקר הפנים. 

<מירב ישראלי:>
צריך להגיד את זה? לא. 
<לימור תוסיה-כהן:>
זה צריך להיות בהלימה עם הסעיפים הבאים. זה סוג של הערת נוסח. 
<מירב ישראלי:>
אני כותבת לי לבדוק בנוסח התייחסות לוועדת הביקורת. 

<חיים ילין (יש עתיד):>
בפסקה (8) זה המבקר הפנימי וועדת הביקורת?

<לימור תוסיה-כהן:>
לא, לפי התהליך המתואר בחוק הזה מבקר הפנים מעביר את תוכנית העבודה שהוא מכין לעצמו לוועדת הביקורת, שבוחנת אותה ומעבירה למועצה עם ההערות וההמלצות שלה. 
<היו"ר יעקב מרגי:>
השאלה אם המועצה בתפקידיה – עכשיו אנחנו עסוקים בשאלה מה היא תעשה – האם היא מקימה ועדת ביקורת. 
<מירב ישראלי:>
זה מופיע בהמשך בחוק. 

<חיים ילין (יש עתיד):>
זה גוף סטטוטורי. 

<היו"ר יעקב מרגי:>
יש שאלות נוספות? בבקשה. 

<גלעד וקסלמן:>
עוד פעם, אין פה התייחסות לסעיף 6. אתם קובעים מה הסמכויות של המועצה. בסעיף 6 כתוב כתנאי ראשון שהמועצה היא שצריכה להחליט. חשבתי קודם כול שצריך ליצור יחס בין שני הסעיפים. 

<היו"ר יעקב מרגי:>
העמקתי ולא ירדתי לסוף דעתך. 

<גלעד וקסלמן:>
אסביר. הסעיף קובע את סמכויות המועצה. סעיף 6(1) אומר: "המועצה החליטה על קיומה ועל דרך ביצועה", כלומר תנאי בל יעבור זה סעיף 6(1), צריך החלטה של המועצה. יש סתירה כרגע בין סעיף 9 לבין סעיף 6 כי לא מגדירים פה. תראו למשל את פסקה (10) בסעיף 9: "תקבע אמות מידה לעניין שיתוף פעולה מקצועי", אבל לא מפנים לסעיף 6(1). 
<מירב ישראלי:>
זה עניין של נוסח. אבדוק את זה. 

<היו"ר יעקב מרגי:>
אם יש סתירה אז יהיה תיקון נוסף. 

<גלעד וקסלמן:>
יצרתם גוף שהיה אמור לרכז במכון וינגייט את הפעילויות שלו. קיבלתי. אתם אומרים: זה לא בלעדיות, כן בלעדיות. נשים את זה בצד, למרות שאני חושב שהיה צריך לכתוב את זה במפורש.
<היו"ר יעקב מרגי:>
חזרת על זה. לא נזפתי בך. הלאה. 

<גלעד וקסלמן:>
אבל אנחנו עדיין לא ראינו פתרון לבעיה, שנוצרו האמות של המכון והוא יתחיל להיות מין תמנון, שיפעל בכל מקום בארץ, למרות שהספורט ההישגי קיים במקומות אחרים, הוא יתחיל לפעול באופן עצמאי ולעשות מיזמים. אני לא מצליח להבין איך עושים תאגיד סטטוטורי במקום אחד ונותנים לו סמכויות על כל הארץ, פתאום הוא מקבל סמכויות במקומות אחרים. 
<היו"ר יעקב מרגי:>
מה זה מכון לאומי?
<גלעד וקסלמן:>
אבל מכון לאומי שמרכז אצלו במכון וינגייט. לפי זה עכשיו הוא ינהל את יתר המקומות?

<היו"ר יעקב מרגי:>
לא. איפה כתוב שהוא מנהל אותך? לימדו אותי: רק מה שאתה רואה תאמין. אתה מכיר את הבדיחה על משה רבנו? תראה לי איפה כתוב שהוא מנהל אותך. 
<גלעד וקסלמן:>
בסעיף 5(ב). אם יש חוק שנותן לך אפשרות לפעול מחוץ לשטח המכון, לא ראיתי שזו הייתה הכוונה עד היום- - - 
<היו"ר יעקב מרגי:>
הבנתי את הרציונל שלך. מצד אחד אתה חרד, ובצדק, שלא יצמצמו אותך, שיאפשרו לך את מרחב המחיה, אבל אתה בקנאות רוצה לצמצם את פעולות המכון. הנה אני אומר לך: זה לא עברה פלילית וזה לא הרציונל של המחוקק. הנה אני אומר לך כפי שאני מבין, אלא אם כן יתקנו אותי משרד התרבות והספורט והיועצים המשפטיים, המכון הלאומי לא כיוון בהקמתו שהוא הולך להצטמצם בארבע אמותיו של מכון וינגייט. שמתי לך את זה על השולחן. תתמודדו עם זה, בבקשה. 
<גלעד וקסלמן:>
אציג לך דוגמה. יש אצלנו ספורט הישגי. מחר בבוקר מישהו ירצה לעסוק באותו תחום. איך המדינה תדע לתת- - - 
<היו"ר יעקב מרגי:>
אני לא רוצה להיות חסר סבלנות וגם לא להצטייר כחסר סבלנות. בדיון הזה היינו פעם, פעמיים, שלוש פעמים וזו הפעם הרביעית.
<גלעד וקסלמן:>
אבל לא נותנים פתרון.

<היו"ר יעקב מרגי:>
לא תקבל. שמתי את זה עכשיו לדיון על השולחן, לא ליד, לא במילים מכובסות: האם בחוק הזה, של הקמת המכון הלאומי וינגייט, התכוונתי כמחוקק לצמצם את פעילותו בתחום ארבע אמותיו של מכון וינגייט? לא. מישהו חולק?

<גלעד וקסלמן:>
אבל אז אנחנו מגיעים בדיוק לנקודה. 

<היו"ר יעקב מרגי:>
אמשיך ואומר שלמרות מה שאמרתי, ואין חולק על זה, זה לא בא לצמצם את הפעילות שלך, זה לא מפריע לך. 

<גלעד וקסלמן:>
אשאל אותך שאלה. מחר בבוקר המדינה רוצה לעשות למשל תחום פעילות כפי שמצאו אצלנו והיא צריכה להחליט למי היא מעבירה את הכסף כדי לקדם את הפעילות הזאת. איך היא תוכל לבחור ביודעה שהחוק מקנה למכון את הסמכות? אני חושב שלמדינה יהיה אסור – אני אומר לך ממה אנחנו חוששים: מחר בבוקר יהיה תחום פעילות מסוים שהסמכות פה עכשיו ניתנת לפי החוק הזה לראשונה, וזו לא הכוונה, למכון. מחר המדינה תגיד: יש חוק. למשל את הכסף לצורך הנצחת ספורטאים, שאצלנו יש את המוזיאון, מחר המדינה תרצה לתקצב את זה והיא תגיד: לפי החוק אני חייבת לתת למכון וינגייט. איך היא יכולה לבחור? אני רוצה לשמוע משפטית, שמישהו יסביר לי. 
<יוסי שרעבי:>
אני רוצה להגיד שתי הערות. חוזרים ואומרים את זה פעם אחר פעם ומתבלבלים קצת. תעשו אבחנה בין התקצוב לבין החקיקה על המכון. יש את התקצוב שלא רלוונטי לכאן. אנחנו עדיין במסגרת אמות המידה והדרך שבה המועצה הלאומית מרכזת את עולם הספורט. עדיין כל הגופים האחרים, כולל הדר יוסף, כולל כל המוסדות והרשויות וכן הלאה מתוקצבים, בלי קשר לחוק הזה. החוק הזה לא מונע תקצוב של גופים נוספים. הכריכה בין זה לבין העובדה שיש כאן חקיקה שעלולה למנוע מכם תקצוב על כל מיני יוזמות ורעיונות ודברים אחרים לא רלוונטית, זה לא קיים. אני אומר את זה בצורה ברורה לפרוטוקול. 
<היו"ר יעקב מרגי:>
גלעד וקסלמן, אני לא משפטן אבל ביחד אתך קראנו את הסעיף, איך המדינה עצמה מגבילה את המכון במיזמים שהם לא רווחיים, שהם גירעוניים, זאת מגבלה. עכשיו אתה נכנס לנישה הזאת שנראה לך שמחר במצב מסוים יבוא שר או שרה אחרים ויחליט שאת כל פעילות המשרד הם יתקצבו דרך המכון הלאומי וינגייט. מזה אתה חושש. 
<גלעד וקסלמן:>
אציג לך דוגמה. מחר בבוקר המדינה תקבל החלטה שהיא רוצה לקדם הנצחת ספורטאים. היום יש מוזיאון, הוועד האולימפי נמצא במרכז הספורט. 
<היו"ר יעקב מרגי:>
המדינה תצטרך לפרסם אמות מידה. 

<גלעד וקסלמן:>
לא, יש חוק שיקנה בסעיף 5 את הסמכות למכון, למרות שאין בו שום הנצחה של ספורטאים. 
<אמוץ בכר:>
הוא אומר עובדה לא נכונה. 

<היו"ר יעקב מרגי:>
מה אכפת לך? אז הוא אמר. לא מתפרצים. 
<גלעד וקסלמן:>
ברגע שיש חוק שנתן את הסמכות, ויש פה יועצים משפטיים, אני רוצה לשמוע מהם תשובות- - -
<היו"ר יעקב מרגי:>
לא הוקנתה לו סמכות בלעדית. 

<גלעד וקסלמן:>
ברגע שיש חוק שקובע שהסמכות נתונה לאותו מקום איך המדינה יכולה- - -

<היו"ר יעקב מרגי:>
כרגע אין חוק וינגייט. מה מונע- - -
<גלעד וקסלמן:>
אז אין בעיה. 

<היו"ר יעקב מרגי:>
אין חוק וינגייט. מה מונע ממני היום, לאחר שקמתי מחלום, להעתיק את כל הפעילות של מתי שטיינר בהדר יוסף? מישהו מונע ממני לעשות את זה?
<גלעד וקסלמן:>
עם זה אין לנו בעיה. 

<היו"ר יעקב מרגי:>
זה אותו דבר. 

<גלעד וקסלמן:>
המדינה מחויבת על-פי חוק. 

<היו"ר יעקב מרגי:>
היא מקנה לו סמכות ליצור פעילויות כאלה ואחרות.
<גלעד וקסלמן:>
ברגע שנקבע שהסמכות הזאת היא של המכון המדינה לא יכולה להגיד מחר בבוקר: את אותה פעילות נתתי בחוק למישהו אחד אבל את הכסף אתן למישהו אחר. 

<יוסי שרעבי:>
אם יש פעילות ייחודית להדר יוסף, למשל המוזיאון או כל פעילות אחרת, או "חוויה אולימפית" או לא משנה מה קיים בהדר יוסף ולא קיים בשום מקום אחר במדינת ישראל, או נניח אפילו תהיה החלטה שהבית הלאומי בתחום האתלטיקה נמצא בהדר יוסף, נדע לתקצב את זה. זה לא קשור. כאשר מחוקקים את החוק הזה זה לא מייתר כל תקצוב אחר. 
<גיא אטיאס:>
הפער היחיד, ואתה צודק, שבמקרה שנרצה לבצע פעולה מסוימת שהיא לא תחת מכון וינגייט אנחנו נצטרך להיות כפופים לאמות מידה ונצטרך לפרסם אותן. 
<יוסי שרעבי:>
זה לא שונה מהמצב היום. 

<גיא אטיאס:>
זה לא שונה מהמצב היום. לעומת זה, אם אתה רוצה לעשות את הפעולה בווינגייט צריך לתקצב את התקנה. נכון שזה מקנה לי אפשרות כמשרד ממשלתי לבצע פעולות כאלה ואחרות שממילא היום מכון וינגייט הוא הגוף היחיד בתקנה. אם רציתי היום לעשות פעולה מסוימת, הקצבתי את הכסף ומכון וינגייט הוא הגוף היחיד בתקנה, הוא קיבל את הכסף. מה ההבדל מול מה שקורה היום? אין הבדל. 
<גלעד וקסלמן:>
יש הבדל. מעתה ואילך יהיה חוק.

<מתתיהו שטיינר:>
אם אין הבדל אז לשם מה אתה צריך חוק?
<רוני לידור:>
אני אומר שוב שהנקודה שמעלה חברנו מהדר יוסף היא בדיוק הנקודה שמטרידה אותנו. 

<מתתיהו שטיינר:>
פעם ראשונה כנראה שאני מסכים עם החבר גיא אטיאס. אני חושב שבאמת אין הבדל אם יש חוק או אין חוק. היושב-ראש המלומד אמר שבגלל שהמצב במכון כל-כך טוב כנראה בגלל זה צריכים לחוקק חוק. 

<היו"ר יעקב מרגי:>
את זה אמרתי בדיון הראשון. 

<מתתיהו שטיינר:>
לא השתנה המצב שם, שלא נתבלבל. אפשר לתת להם כסף – לא ישתנה כלום. כבר לפני שנים. על-ידי כל מיני טריקים לא מאפשרים לי לעשות קורסי מאמנים אלא רק במכון וינגייט. זה לא בעיה. אם אני טועה, יש פה אנשים שיתקנו. 

<רוני לידור:>
אותו דבר המכללה האקדמית בווינגייט, בדיוק אותו חשש. 

<מתתיהו שטיינר:>
עכשיו יהיה חוק. אני אומר לך, יש לי כאבי בטן. אני באמת אוהב את העובדים, אני באמת אוהב את "אילת" שנכנסו בגדול, הספורט הלא אולימפי. אני מדבר על הספורט ההישגי. אני לא מדבר על אתמול ולא מדבר על מחר, אני מדבר על היום. רוב הספורט ההישגי נמצא היום במרכז הספורט הלאומי בתל-אביב. אנשים מכתתים רגליהם. גם אם יהיה חוק, הם יבואו לתל-אביב. הנגישות – אנחנו יודעים מה קורה שם, לצערי, ולבי לבי, אני רוצה שתהיה שם פעילות, האמינו לי. אבל אי אפשר להרוג אותנו ולסרס אותנו, להגיד שיש חוק והחוק הזה לא שווה כלום והחוק הזה לא מתייחס לכלום. אני מבקש שהיועצים המשפטיים יתייחסו למה שאנחנו אומרים. 
<הדס פרבר:>
התייחסנו כמה פעמים. 

<היו"ר יעקב מרגי:>
אנשי הייעוץ המשפטי במשרד המשפטים או במשרד התרבות והספורט, אני שואל את השאלה, לא הוא. מה יקרה בפועל? אני לא יודע. השאלה האם בחקיקה הזו אני מונע מן המדינה לתקצב גופים אחרים או לתמוך בגופים אחרים. 
<הדס פרבר:>
לא. 

<רוני לידור:>
החשש קיים. חבר הכנסת מרגי, זו נקודה שעולה- - - 
<היו"ר יעקב מרגי:>
תודה. אתם יודעים למה תגרמו? שאשלים עם זה שעשיתם לי "פיליבסטר" בשלושה דיונים אך ברביעי ובחמישי לא יהיה. 
<רוני לידור:>
אני מבקש לומר עוד משפט, ברשותך. הנקודה הזאת עולה בכל הדיונים. 

<היו"ר יעקב מרגי:>
היא לא תעלה יותר, נקודה. הבהרנו. נאמר פעם אחר פעם. אפילו אם הפרוטוקול לא רצה זה נחרט. 
<רוני לידור:>
החשש הוא לא רק בתחום הזה. 

<היו"ר יעקב מרגי:>
על-פי ההערכה שלי זה יהיה גם בדפים הבאים אז תתכוננו בהכנה מנטלית. עוד התייחסויות?

<מירב ישראלי:>
	"סדרי עבודת המועצה
	10.

	(א)
המועצה תתכנס שמונה פעמים בשנה, לפחות. 

	
	
	(ב)
יושב ראש המועצה ינהל את ישיבות המועצה, יזמן את ישיבותיה ויקבע את מועדן, מיקומן וסדר היום שלהן.

	
	
	(ג)
שליש מחברי המועצה המכהנים רשאי בכל עת לדרוש כינוס ישיבה מיוחדת של המועצה על ידי הגשת דרישה בכתב ליושב ראש המועצה; הישיבה תתקיים בתוך 14 ימים מיום הגשת הדרישה, לכל המאוחר."


לגבי המניין החוקי הייתה הערה, שאם משנים את הרכב המועצה צריך לכתוב שיהיה עובד מדינה בקוורום. שינינו את הרכב המועצה ולכן הנוסח יהיה:

	
	
	"(ד)
המניין החוקי בישיבות המועצה הוא מחצית מחבריה המכהנים ובהם יושב ראש המועצה או ממלא מקומו הקבוע."


ובלבד שאחד מהם עובד המדינה.

<תמיר כהן:>
שלפחות אחד. 

<יוסי שרעבי:>
דרך אגב, ברמה הפרקטית זה לא יכול להיות אחרת בגלל החלוקה שעשינו, כי זה 5-6, ועם היושב-ראש זה 6-5. 

<מירב ישראלי:>
אנחנו סופרים את מספר החברים. 

<היו"ר יעקב מרגי:>
מחצית מחבריה זה 6, אז ב-6 לא אפשרי שלא יהיה עובד מדינה. 
<לימור תוסיה-כהן:>
3 יכולים להיות. כדי שהמועצה תהיה קיימת חייבים לפחות רוב מחבריה להיות ממונים. הגענו ל-6 חברי מועצה. 
<מירב ישראלי:>
אה, אם לא ימנו את כולם. עכשיו זה ברור. זה יכול לקרות. 

	 
	
	"(ה)
החלטות המועצה יתקבלו ברוב דעות; היו הקולות שקולים, יכריע יושב ראש המועצה, ובהעדרו – ממלא מקומו הקבוע.

	
	
	(ו)
המועצה רשאית, במקרים חריגים, לקיים ישיבות באמצעות שימוש בכל אמצעי תקשורת, ובלבד שכל חברי המועצה המשתתפים יכולים לשמוע זה את זה בו בזמן.

	
	
	(ז)
המועצה תערוך פרוטוקולים של ישיבות המועצה, ותשמור אותם לתקופה של שבע שנים ממועד הישיבה; פרוטוקול שאושר ונחתם בידי חבר המועצה שניהל את הישיבה ישמש ראיה לכאורה לאמור בו.

	
	
	(ח)
המועצה רשאית לקבוע את סדרי עבודתה ונהליה, ככל שלא נקבעו לפי חוק זה."


<היו"ר יעקב מרגי:>
מדובר על ישיבות כמו "וידיאו קונפרנס"? השאלה, מה זה "מקרים חריגים"? נשאיר את זה כך כללי? אחר-כך מופיע בדוח מבקר המדינה 926ב' שכמעט כל הישיבות היו ב"ווידיאו קונפרנס". 
<יוסי שרעבי:>
לפעמים יש, זה מקובל גם אצלנו, שאנחנו עושים אישורים אינטרנטיים לדברים מסוימים. זה דבר שקיים, הוא אפשרי. 
<מירב ישראלי:>
בתזכיר זה מופיע כך?

<היו"ר יעקב מרגי:>
אתם רוצים להחריג?

<לימור תוסיה-כהן:>
לא, אני חושבת שזה בסדר. זה מאפשר גמישות מסוימת. זה לא צריך להיות סטנדרט לפעילות. 
<יוסי שרעבי:>
זה קיים היום בכל דבר כמעט. 

<הדס פרבר:>
לפעמים אין ברירה.
<היו"ר יעקב מרגי:>
יש הערות לסעיף 10? אין. 
<מירב ישראלי:>
	"סמכות שיורית
	11.

	סמכות של המכון שלא הוקנתה בחוק זה לאורגן של המכון, רשאית המועצה להפעילה."


הכוונה שיש סמכויות מסוימות שמוקנות לגופים שונים של המכון, שהמנהל הכללי עושה כך, ועדת הביקורת עושה כך. אם יש סמכות שהמכון רשאי להפעיל אותה לפי חוק ולא כתוב מי מפעיל אותה אז הסמכות היא של המועצה. 

<יוסי שרעבי:>
כדי להבטיח שלא יהיו לקונות, שלא יהיו שטחים מתים. 

<מירב ישראלי:>
	
	
	סימן ג': חבר המועצה

	"תקופת כהונה
	12.

	(א)
תקופת כהונתו של חבר המועצה תהיה ארבע שנים, ואפשר לשוב ולמנותו, לתקופת כהונה אחת נוספת בלבד, ואולם את חבר המועצה שהוא ראש מינהל הספורט ואת חבר המועצה שהוא עובד משרד התרבות והספורט הממונה על קידום ספורט הנשים ניתן לשוב ולמנות לתקופות כהונה נוספות, כל עוד הם מכהנים בתפקידם כאמור.

	
	
	(ב)
חבר המועצה שתקופת כהונתו תמה יוסיף לכהן עד למינוי חבר אחר במקומו או עד למינויו מחדש, לפי העניין."


<היו"ר יעקב מרגי:>
הערות?

<לימור תוסיה-כהן:>
לא הסכמנו ל-12(ב).

<מירב ישראלי:>
אמרתם שתבדקו את זה. זה מה שמופיע ב"שזר".
<לימור תוסיה כהן:>
זה יוצר לנו בעיה כי לכאורה יהיה פה מצב שחבר מתמנה והוא ממשיך לכהן. 
<יוסי שרעבי:>
אני רוצה לומר למה זה חשוב. אנחנו נתקלים היום בכל הגופים שלנו- - - 
<היו"ר יעקב מרגי:>
אשכלל את השאלה. לו יצויר שעכשיו שרת התרבות והספורט או שר האוצר, לצורך העניין, כרגע אין לו מוטיבציה להחליף את הנציג. ברגע שהוא נוקט ב"שב ואל תעשה – עדיף" הסעיף הזה נותן לו את האפשרות הזאת. אני צריך לוודא שזה לא יקרה.
<יוסי שרעבי:>
זה מצד אחד. מצד שני, חשובה הרציפות בקבלת ההחלטות.

<היו"ר יעקב מרגי:>
תמצא לי את האיזון באמצע. 
<לימור תוסיה-כהן:>
יש אחריות של השרים למנות. 
<היו"ר יעקב מרגי:>
הבנו. 

<הדס פרבר:>
היעדר סעיף כזה יוצר הרבה מאוד קשיים טכניים. שרים מנועים מלמנות לפעמים מסיבות שלא תלויות בהם, כמו תקופת בחירות. הרי יכולים להיות מקרים שכהונה תמה ואין בכלל חברים במועצה או שכל הגוף מתנהל על סמך קולותיהם של 3-4 אנשים. גם זה לא תקין. 
<היו"ר יעקב מרגי:>
מה מקובל בתאגידים?

<הדס פרבר:>
יש כל מיני מנגנונים בתאגידים. אני חושבת שזה מנגנון חשוב. אני חושבת שהוא מועיל לתאגיד. נכון, זה מציב את השר בפוזה שהוא שחקן צדדי אם הוא לא רוצה למנות.
<יוסי שרעבי:>
יש פתרון אחד שאני יכול להעלות, שלדעתי יכול ליצור איזון, שההחלטה לגבי קוורום תהיה מבין החברים שנוכחים, לא מבין החברים המכהנים. אחרת, אנחנו מתקשים מאוד להתמודד. 
<הדס פרבר:>
זה לא פותר. 

<מירב ישראלי:>
הצעה אחרת שהועלתה היא להגביל בתקופה, להגביל בזמן. 

<לימור תוסיה-כהן:>
בכל מקרה תגיע לנקודה שבה השר לא ימנה. מבחינתנו, לשרים יש מחויבות למנות לתאגידים הציבוריים שכפופים אליהם. שר לא יכול לראות שתאגיד ציבורי לא מתפקד. 
<מירב ישראלי:>
פשוט מניסיון במועצות- - - 
<היו"ר יעקב מרגי:>
את יודעת כמה דירקטורים לא מן האוצר הביאו? לכן צריך למצוא משהו באמצע.
<לימור תוסיה-כהן:>
כהונה שאינה מוגבלת בזמן – זה לא הפתרון. 

<היו"ר יעקב מרגי:>
אמרתי לבד שצריך להוסיף, אבל צריך למצוא משהו מאזן באמצע. 

<אבי קפלן:>
אני מסתכל מהצד של הגופים. אני חושב שזה טוב. מה שיקרה, יכול להיות שלא ימנו את הנציג שלנו בגלל כל מיני שיקולים לא ענייניים של השר. כך לפחות זה שומר על הנציגים שלנו עדיין בתוך המערכת, מניסיון. 
<הדס פרבר:>
אפשר לתחוֹם את זה לשנה. 

<לימור תוסיה-כהן:>
אני לא אומרת שזה הפתרון, אבל יש תאגידים ציבוריים שבהם אם השר לא ממנה אז מעלים את הסמכות למנות לממשלה. 
<הדס פרבר:>
הממשלה לא יותר טובה. אחת הבעיות היא למשל תקופת בחירות.
<היו"ר יעקב מרגי:>
את נציגת משרד המשפטים. כמה סוגיות שבהן שרים העבירו סמכויות לממשלה תקועות עכשיו?
<לימור תוסיה-כהן:>
החוק קובע שהממשלה תמנה. 
<היו"ר יעקב מרגי:>
הממשלה לא ממהרת למנות. את מסבכת את זה יותר. באינטרס הציבורי זה מסתבך יותר. 
<לימור תוסיה-כהן:>
גם אם אקבע שהוא ימשיך לכהן לתקופה של חצי שנה מעבר אז אנחנו נהיה באותו מצב חצי שנה אחר-כך. 
<היו"ר יעקב מרגי:>
אבל אז יש התרעה. 
<מירב ישראלי:>
זה בא לפתור את הבעיות של הבירוקרטיה, למשל בשל הבחירות. נתקלנו בדברים האלה במועצות אחרות ופשוט הביאו לנו תיקון ספציפי לחוק כדי לפתור בעיות שהיו בשטח. 
<היו"ר יעקב מרגי:>
את יודעת מה ממוצע הזמן שלוקח לאשר נציג?

<לימור תוסיה-כהן:>
אבל הקדנציה לא פוקעת מהיום למחר, הקדנציה קבועה מראש לתקופה של 4 שנים והוא יודע 4 שנים מראש מתי הקדנציה תפקע. 

<היו"ר יעקב מרגי:>
האינטרס שהגוף יעבוד בצורה תקינה עולה על זה, אלא אם כן נרצה לקבוע כאן הגבלה של זמן. 
<מירב ישראלי:>
דרך אגב, יש גם סבירוּת. הרי אם השר לא ממנה אפשר לתקוף את זה. חוסר המינוי לאורך זמן הוא לא סביר. אפשר לבחון את זה. 
<יוסי שרעבי:>
אני רואה מה קורה בכל מיני תאגידים שלנו, והרבה דברים לא כל-כך תלויים בשר, הרבה מאוד פרוצדורות, אישורים, תהליכים. זה איום ונורא.
<היו"ר יעקב מרגי:>
שנה, ואז ממשלה. 

<לימור תוסיה-כהן:>
חצי שנה.
<היו"ר יעקב מרגי:>
שנה. אגיד לך למה. את באה מרחוב סלאח-א-דין. כמה זמן לוקח לכם להכין תקנות וכן הלאה? אתם עובדים לאט. לפעמים העיכובים האלה לא נובעים בגלל השר. האמת צריכה להיאמר. כשר נתתי פעמים רבות שמות של מועמדים וזכיתי לקבל תגובה רק לאחר יותר משנה. 
<לימור תוסיה-כהן:>
אתה מדבר אולי על הוועדה ברשות החברות הממשלתית. 

<היו"ר יעקב מרגי:>
זה לוקח זמן. לכן אני אומר שנה,  ואם לא יהיה מינוי בתוך שנה זה יעלה לממשלה. 

<לימור תוסיה כהן:>
חצי שנה, אם זה נועד לתת מענה לתקופת בחירות וכדומה. 

<היו"ר יעקב מרגי:>
לא רק לתקופת בחירות. מדובר על בירוקרטיה. 

<לימור תוסיה כהן:>
אדוני, 4 שנים מראש הוא יודע מתי הכהונה עומדת לפקוע. 

<היו"ר יעקב מרגי:>
אבל לא מרגע שהוא ממנה אדם הוא כבר מתחיל למנות את הבא בתור. הוא ממנה ואז צצים כל מיני דברים. 

<לימור תוסיה כהן:>
נגיד שהוא יתחיל בהליכי המינוי חצי שנה לפני תום התקופה ואז תעבור עוד חצי שנה, אז כבר יש לו שנה. 

<מירב ישראלי:>
יש גם הכרעות שאסור למנות לפני הבחירות, יש כל מיני דברים. 

<היו"ר יעקב מרגי:>
לכן שנה, ואז המינוי יעבור לממשלה. אם אחרי הארכה הזאת של השנה השרה לא מינתה את המועצה אז הממשלה תמנה. 

<איתי טמקין:>
אני מאגף התקציבים במשרד האוצר. עלה פה קודם נושא המשקיף מטעם העובדים במועצה. משרד המשפטים דיבר על השלכות רוחב של הנושא. אנחנו שותפים פה לעמדה של משרד המשפטים. 
<היו"ר יעקב מרגי:>
היית כאן כאשר התייחסתי לזה? מה אמרתי? אם זה בעייתי תביאו הצעה חלופית, נקודה. 

<איתי טמקין:>
מאה אחוז, נביא.

<מירב ישראלי:>
בסעיף 13 אגיד רק שמבחינה מבנית בנינו את זה כמו בתאגידים סטטוטוריים אחרים, הפרדנו בין פקיעה והשעיה לבין העברה מכהונה. 
	"פקיעת כהונה והשעיה
	13.

	(א)
חבר המועצה יחדל לכהן לפני תום תקופת כהונתו בהתקיים אחד מאלה:

	
	
	
	(1)
הוא התפטר במסירת כתב התפטרות לשר;

	
	
	
	(2)
הוא הורשע או הוגש נגדו כתב אישום בעבירה כאמור בסעיף 8(ג);

	
	
	
	(3)
אם התמנה לחבר המועצה כעובד משרד ממשלתי – הוא חדל להיות עובד המשרד, אם התמנה לחבר המועצה בשל תפקידו במשרד התרבות והספורט – הוא חדל למלא את התפקיד האמור, אם התמנה לחבר המועצה כנציג הוועד האולימפי בישראל – הוא חדל להיות נציג הוועד כאמור, ואם התמנה לחבר המועצה כנציג ציבור – הוא התמנה לעובד המדינה."


זאת אומרת, מעמדו השתנה. 

	
	
	"(ב)
 הוגש כתב אישום נגד חבר המועצה בשל עבירה כאמור בסעיף 8(ג), רשאי השר להשעותו מכהונתו עד לסיום ההליך בעניינו, ולמנות לו ממלא מקום למשך תקופת ההשעיה, לפי הוראות סעיף 8."


<היו"ר יעקב מרגי:>
רשאי או חייב?

<מירב ישראלי:>
רשאי. כך זה בחקיקה.

	"העברה מכהונה
	14.
	(א)
השר רשאי, לאחר התייעצות עם יושב ראש המועצה, להעביר חבר המועצה מכהונתו לפני תום תקופת כהונתו בשל אחת מאלה:

	
	
	
	(1)
נבצר ממנו, דרך קבע, למלא את תפקידו;

	
	
	
	(2)
הוא נעדר בלא סיבה מוצדקת משלוש ישיבות רצופות של המועצה; יושב ראש המועצה ידווח לשר על חבר המועצה שנעדר מישיבותיה כאמור;

	
	
	
	(3)
מתקיימת בו אחת הנסיבות הפוסלות אדם, לפי דין, מלכהן כחבר המועצה.

	
	
	(ב)
השר לא יעביר חבר מועצה מכהונתו לפי הוראות סעיף קטן (א), אלא לאחר שנתן לו הזדמנות להשמיע את טענותיו."


זה הנוסח הסטנדרטי. 

<היו"ר יעקב מרגי:>
עד כאן יש הערות?

<הדס פרבר:>
יש הערה מ"אילת", לכלול גם אם מישהו מתמנה כנציג "אילת".
<מירב ישראלי:>
נכון, צריך להשלים את זה. צודקים. 

<משה סמיה:>
יש לי שאלה קטנה. בפסקה (2) כתוב: "נעדר בלא סיבה מוצדקת משלוש ישיבות רצופות". מדובר על ישיבות מן המניין? אם ראש המועצה מחליט לקבוע ישיבה?
<מירב ישראלי:>
מה זה "מן המניין" ו"לא מן המניין"? קבענו חובה, שצריך לקיים 8 ישיבות בשנה, אבל אפשר יותר. 

<היו"ר יעקב מרגי:>
אלה ישיבות מן המניין. כל ישיבה. למה אתה מקל עליו?

<משה סמיה:>
אם יושב-ראש המועצה מחליט לקיים 3 ישיבות תוך שבועיים והנציג נמצא אז בחוץ לארץ? 

<מירב ישראלי:>
הוא רשאי להעביר אותו מכהונה. 

<הדס פרבר:>
יש שיקול דעת.
<היו"ר יעקב מרגי:>
ללא סיבה מוצדקת. 
<לימור תוסיה-כהן:>
אולי כדאי להוסיף פה, כמו בחברות ממשלתיות, להיעדרות שהיא לא רציפה אבל ממספר רב של ישיבות, למשל יותר מחצי מן הישיבות במהלך השנה. 

<מירב ישראלי:>
אפשר. יש חוקים שקובעים את זה. איך אתם רוצים לנסח?

<לימור תוסיה-כהן:>
"נעדר מיותר מחצי מספר הישיבות במצטבר במהלך שנה". 

<מירב ישראלי:>
בסדר. 

	"ניגוד עניינים

	15.

	(א)
לא ימונה ולא יכהן כחבר המועצה מי שעלול להימצא, במישרין או בעקיפין, באופן תדיר, במצב של ניגוד עניינים בין תפקידו כחבר המועצה לבין עניין אישי שלו או תפקיד אחר שלו."


<היו"ר יעקב מרגי:>
אם החלטתי לשים את מתי שטיינר כחבר מועצה במכון הלאומי וינגייט זה  ניגוד עניינים או לא? ניגוד עניינים. אתה לא יכול... הייתי חייב למשוך את תשומת הלב שלך, ב-10 הדקות האחרונות לא התייחסת אליי, נפגעתי...

<מירב ישראלי:>
	
	
	"(ב)
חבר המועצה לא יטפל במסגרת תפקידו בנושא שעלול לגרום לו להימצא, במישרין או בעקיפין, במצב של ניגוד עניינים בין תפקידו כחבר המועצה לבין עניין אישי שלו או תפקיד אחר שלו.

	
	
	(ג)
נודע לחבר המועצה כי הוא עלול להימצא במצב של ניגוד עניינים כאמור בסעיף קטן (ב), יודיע על כך ליושב ראש המועצה ולא יטפל בנושא כאמור באותו סעיף קטן."


<היו"ר יעקב מרגי:>
ראו הוזהרתם.

<מירב ישראלי:>
	
	
	"(ד)
בסעיף זה – 

	
	
	"עניין אישי", של חבר המועצה – לרבות עניין אישי של קרובו, עניין של תאגיד שהוא או קרובו הם בעלי עניין בו, או עניין של גוף שהוא או קרובו הם מנהלים או עובדים אחראים בו;

	
	
	"בעל עניין" – כהגדרתו בחוק ניירות ערך, התשכ"ח–1968‏;

	
	
	"קרוב", של אדם – בן זוג, הורה, הורה הורה, בן או בת ובני זוגם, אח או אחות וילדיהם, גיס, גיסה, דוד או דודה וילדיהם, חותן, חותנת, חם, חמות, חתן, כלה, נכד או נכדה, לרבות חורגים או כל אדם אחר הסמוך על שולחנו;

	
	
	"טיפול" – לרבות קבלת החלטה, העלאת נושא לדיון, נוכחות בדיון, השתתפות בדיון או בהצבעה או עיסוק בנושא מחוץ לדיון."


<היו"ר יעקב מרגי:>
יש הערות? אין. נמשיך הלאה. 
<מירב ישראלי:>
	"תוקף פעולות

	16.

	קיום המועצה, סמכויותיה ותוקף החלטותיה לא ייפגעו מחמת שהתפנה מקום של חבר מחבריה, ובלבד שרוב חבריה מכהנים כדין."


הזכות לעיון במסמכים לא קיימת בחוקים אחרים של תאגידים סטטוטוריים. זו זכות שקיימת מכוח הדין אז לא רצינו ליצור בעיה פרשנית, לכן הורדנו את זה, אבל הזכות קיימת. חשוב להגיד את זה לפרוטוקול. זה לפי הדין הכללי. 

	"החלת דינים על חברי המועצה
	18.

	חברי המועצה שאינם עובדי המדינה, דינם כדין עובדי המדינה לעניין החיקוקים האלה:

	
	
	(1)
חוק הבחירות לכנסת [נוסח משולב], התשכ"ט–1969‏;

	
	
	(2)
חוק שירות המדינה (סיוג פעילות מפלגתית ומגבית כספים), התשי"ט–1959‏;

	
	
	(3)
חוק שירות הציבור (הגבלות לאחר פרישה), התשכ"ט–1969‏;

	
	
	(4)
חוק שירות הציבור (מתנות), התש"ם–1979‏;

	
	
	(5)
חוק העונשין, התשל"ז–1977‏ – ההוראות הנוגעות לעובדי הציבור;

	
	
	(6)
פקודת הראיות [נוסח חדש], התשל"א–1971‏."


<היו"ר יעקב מרגי:>
יש הערות? אין.

<מירב ישראלי:>
	
	
	סימן ד': ועדות משנה

	"ועדות משנה
	19.

	(א)
המועצה רשאית למנות מבין חבריה ועדות קבועות או לעניין מסוים, שיהיו רשאיות לתת המלצות למועצה בעניינים שבהם הסמיכה אותן המועצה לדון (בחוק זה – ועדות משנה).

	
	
	(ב)
על אף האמור בסעיף קטן (א), רשאית המועצה לצרף לוועדת משנה גם מי שאינו חבר המועצה, ובלבד שיושב ראש כל ועדת משנה יהיה חבר המועצה.

	
	
	(ג)
הוראות סעיפים 10(ג) עד (ח) ו-16" – נתאים את מספרי הסעיפים אם יהיה צורך – "יחולו, בשינויים המחויבים, על ועדות משנה" – זה כל הנושא של כהונה, ניגודי עניינים וכולי – "והוראות סעיפים 8(ג), 15 ו-18 יחולו, בשינויים המחויבים, גם לגבי חברי ועדות משנה שאינם חברי המועצה.

	
	
	(ד)
המועצה רשאית לקבוע כללים לעבודת ועדת משנה, להורות לוועדת משנה להתכנס ולדון בעניין שתורה לה ולדרוש ממנה למסור דיווח על פעולותיה."


<היו"ר יעקב מרגי:>
יש הערות? אין. 

<מירב ישראלי:>
	
	
	סימן ה': ועדת ביקורת

	"ועדת ביקורת
	20.

	(א)
המועצה תמנה מבין חבריה ועדת ביקורת; יושב ראש המועצה לא יהיה חבר בוועדת הביקורת." 


אסביר את התיקון שנעשה בסעיף קטן (ב). הנוסח של סעיף קטן (ב) כפי שהיה הועתק מן התזכיר של התאגידים הסטטוטוריים שאמור לחול על כל התאגידים הסטטוטוריים. כשאנחנו מסתכלים על התאגיד הסטטוטורי הספציפי הזה ועל מספר חברי המועצה שלו, בעצם זה תוקן לפי מה שהגיוני לתאגיד הסטטוטורי הזה, לכן זה צומצם ל-3 חברים. 

	
	
	"(ב)
 ועדת הביקורת תמנה שלושה חברים; חבר אחד יהיה מקרב חברי המועצה שהם עובדי המדינה ושני חברים יהיו מבין חברי המועצה שאינם עובדי המדינה, למעט נציג הוועד האולימפי."


צריך להיות פה "ונציג 'אילת'." אני כבר מתקנת. למעשה הכוונה היא שבוועדת הביקורת צריכים להיות חברי המועצה שאין להם אינטרס אחר, זו המשמעות. 

<היו"ר יעקב מרגי:>
לכן יש דגש מיוחד על "אילת" ועל הוועד האולימפי. 

<מירב ישראלי:>
שהם יהיו חברים בוועדת הביקורת. זה כמובן לא בא להגיד שום דבר על איכות האנשים. 

	
	
	"(ג)
ועדת הביקורת –

	
	
	
	(1)
תעמוד על ליקויים בניהול המכון, בין השאר תוך התייעצות עם המבקר הפנימי או עם רואה החשבון המבקר, ותציע למועצה דרכים לתיקונם; מצאה ועדת הביקורת ליקוי כאמור שהוא ליקוי מהותי, תקיים ישיבה אחת לפחות לעניין הליקוי הנדון, בנוכחות המבקר הפנימי או רואה החשבון המבקר, לפי העניין, ובלא נוכחות של נושאי משרה במכון שאינם חברי הוועדה; על אף האמור בפסקה זו, נושא משרה רשאי להיות נוכח לשם הצגת עמדה בנושא שבתחומי אחריותו;

	
	
	
	(2)
תבחן את מערך הביקורת הפנימית של המכון ואת תפקודו של המבקר הפנימי וכן אם עומדים לרשותו המשאבים והכלים הנחוצים לו לצורך מילוי תפקידו;

	
	
	
	(3)
תבחן את תכנית העבודה של המבקר הפנימי שהוגשה לה לפי סעיף 24 ותעבירה לאישור המועצה בצירוף הערותיה והמלצותיה;

	
	
	
	(4)
תדון בדוחות של המבקר הפנימי, בדוחות מבקר המדינה ובדוחות ביקורת אחרים הנוגעים למכון;

	
	
	
	(5)
תקבע הסדרים לגבי אופן הטיפול בתלונות של עובדי המכון בקשר לליקויים בניהולו ולגבי ההגנה שתינתן לעובדים שהתלוננו כאמור.

	
	
	(ד)
יושב ראש ועדת הביקורת יכנס את ועדת הביקורת לדיון בנושאים שיועמדו על סדר יומה על ידו או על ידי חבר ועדה אחר או על ידי המועצה, המנהל הכללי או המבקר הפנימי.

	
	
	(ה)
מי שאינו חבר ועדת הביקורת לא יהיה נוכח בישיבות הוועדה בעת דיון ובעת קבלת החלטות הוועדה, אלא אם כן קבעו יושב ראש הוועדה או הוועדה כי הוא נדרש לשם הצגת נושא מסוים.

	
	
	(ו)
על אף האמור בסעיף קטן (ה), המבקר הפנימי של המכון יקבל הודעות על קיום ישיבות ועדת הביקורת ויהיה רשאי להשתתף בהן.

	
	
	(ז)
הודעה על קיום ישיבת ועדת הביקורת שבה עולה נושא הנוגע לביקורת הדוחות הכספיים תומצא לרואה החשבון המבקר, שיהיה רשאי להשתתף בה.

	
	
	(ח)
ועדת ביקורת תגיש למועצה, למנהל הכללי ולמשרד התרבות והספורט דוח על פעילותה, אחת לשנה לפחות."


<הדס פרבר:>
יש פה כמה דברים שקצת הסתבכנו בהם בגלל התיקונים בסעיף המועצה. קודם כול, התוצאה היא שיש לנו יושב-ראש נציג ציבור, סגן יושב-ראש נציג ציבור ושני חברי ועדת ביקורת. זה בעצם תופס את כל התפקידים של חברי המועצה. 

<מירב ישראלי:>
בואו נראה: 3 חברים, חבר אחד מקרב חברי המועצה שהם עובדי המדינה ושני חברים מבין שאינם עובדי המדינה. למה זה בעייתי?

<הדס פרבר:>
וצריך גם את נציג "אילת".

<מירב ישראלי:>
הוספתי את זה. מה הבעיה? לא הבנתי. 

<לימור תוסיה-כהן:>
במתווה הנוכחי יש לנו ארבעה נציגי ציבור במועצה, מתוכם אחד יושב-ראש, אחד ממלא מקום היושב-ראש, שיכולים להיות רק מנציגי הציבור, ושני נציגי הציבור האחרים הם חברים בוועדת הביקורת. 

<מירב ישראלי:>
מה הבעיה עם זה?

<הדס פרבר:>
קודם כול, אני חושבת, למרות שלא כל-כך רצית לחזור אחורה, שממלא מקום היושב-ראש לא צריך להיות עובד מדינה. 

<היו"ר יעקב מרגי:>
למה לא הכנסתם את זה קודם?

<הדס פרבר:>
זו טעות. 

<לימור תוסיה-כהן:>
בסעיף 8(ב) ייאמר: "השר ימנה את יושב-ראש המועצה מבין חברי המועצה שהם נציגי ציבור ואת ממלא מקומו של יושב-ראש המועצה מבין עובדי המדינה". 
<מירב ישראלי:>
זה מקובל?

<הדס פרבר:>
כן, בהרבה חוקים זה כך. 

<מירב ישראלי:>
אנחנו יכולים להוריד את "מבין חברי המועצה שהם נציגי ציבור" ולהשאיר את זה כך, ואז השר מחליט מה הוא רוצה. 

<יוסי שרעבי:>
עדיף "מבין עובדי המדינה".

<מירב ישראלי:>
לדעתי בחוקים אנחנו משאירים את זה פתוח ואז השר יכול למנות את מי שהוא רוצה. 

<הדס פרבר:>
איך שאת רוצה. 

<מירב ישראלי:>
פשוט להוריד את הסוף. להשאיר גמישות לשר. 

<גיא אטיאס:>
גמישות לגבי היושב-ראש. 

<יוסי שרעבי:>
היא אומרת, לא להכתיב שזה עובד מדינה. 

<מירב ישראלי:>
מה אכפת לכם? השר יחליט. 
<היו"ר יעקב מרגי:>
לשם מה נולד הצורך? 

<יוסי שרעבי:>
אני חושב שנכון שיהיו איזונים, גם לשר צריך להכתיב איזונים מסוימים, שהיושב-ראש הוא נציג ציבור וממלא המקום הוא עובד מדינה. 
<מירב ישראלי:>
למיטב זיכרוני, בחוקים אחרים זה פתוח, אבל איך שאתם רוצים. 
<הדס פרבר:>
ברוב החוקים זה לא פתוח. זה נציג ציבור או נציג אקדמיה. 

<מירב ישראלי:>
כדי לא ליצור פערים פשוט תורידו את זה ושהשר יחליט מה הוא רוצה. 
<הדס פרבר:>
בסדר גמור. 

<יוסי שרעבי:>
לא חשוב לנו שממלא המקום יבוא מקרב עובדי המדינה כדי ליצור איזונים?

<גיא אטיאס:>
כמו במועצה הלאומית לספורט. 

<מירב ישראלי:>
למה אתם רוצים להכריח את השר?

<הדס פרבר:>
ממלא המקום הוא עובד מדינה?

<היו"ר יעקב מרגי:>
בלי לשייך אותו. השר ימנה את היושב-ראש מבין חברי המועצה שהם נציגי ציבור ואת ממלא מקומו הקבוע של היושב-ראש. 

<מירב ישראלי:>
זה מבין חברי המועצה, שיהיה ברור שזה מבין כל חברי המועצה.

אנחנו חוזרים לסעיף ועדת הביקורת. איך זה יהיה כעת?

<הדס פרבר:>
עכשיו זה מסתדר. 

<היו"ר יעקב מרגי:>
אנחנו מוסיפים לדיון רבע שעה. 

<מירב ישראלי:>
	"המנהל הכללי – מינויו ותפקידיו
	21.

	(א)
המועצה, באישור השר, תמנה מנהל כללי למכון, לאחר שתקיים הליך לאיתור מועמדים.

	
	
	(ב)
המנהל הכללי ממונה על ביצוע תפקידי המכון ויישום החלטות המועצה ועל הניהול השוטף של ענייני המכון במסגרת המדיניות שקבעה המועצה ובכפוף להנחיותיה.

	
	
	(ג)
המנהל הכללי יכין את תכניות העבודה של המכון ואת התקציב השנתי שלו ויביאם לאישור המועצה וידווח למועצה על פעילויות המכון.



	תקופת כהונתו
של המנהל הכללי ותנאי העסקתו
	22.

	(א)
תקופת כהונתו של המנהל הכללי תהיה ארבע שנים; המועצה, באישור השר, רשאית לשוב ולמנותו לתקופת כהונה נוספת אחת, בלבד.

	
	
	(ב)
המנהל הכללי יחדל לכהן לפני תום תקופת כהונתו באחת מאלה:

	
	
	
	(1)
הוא התפטר במסירת כתב התפטרות לשר וליושב ראש המועצה;

	
	
	
	(2)
הוא הורשע או הוגש נגדו כתב אישום בעבירה פלילית או בעבירת משמעת שבשל חומרתה, מהותה או נסיבותיה אין הוא ראוי לכהן בתפקידו; הוגש כתב אישום נגד המנהל הכללי בשל עבירה כאמור, רשאית המועצה, באישור השר, להשעותו מכהונתו עד לסיום ההליך בעניינו ולמנות לו ממלא מקום למשך תקופת ההשעיה;

	
	
	
	(3)
לדעת המועצה נבצר ממנו דרך קבע למלא את תפקידו;

	
	
	
	(4)
המועצה, באישור השר, החליטה על הפסקת כהונתו ברוב של שני שלישים לפחות מחבריה; השר לא יסרב לתת אישור כאמור אלא אם כן מתקיימים לדעתו טעמים מיוחדים לכך.

	
	
	(ג)
על מינויו וכהונתו של המנהל הכללי יחולו הוראות סעיף 15, בשינויים המחויבים.

	
	
	(ד)
המועצה, באישור השר ושר האוצר, תקבע את שכרו ואת תנאי העסקתו של המנהל הכללי."


<היו"ר יעקב מרגי:>
יש להם חופש פעולה? הם לא מוגבלים? אין לך מה לומר? נתת למועצה מנדט לסדר לו שכר מינימום כפי שרקפת רוסק-עמינח עושה. 
<יהודית גידלי:>
"באישור השר ושר האוצר".

<יאיר אברהם אלגאוי:>
בשביל זה צריך משקיף במועצה מטעם העובדים... 

<מתתיהו שטיינר:>
אפשר כבר לכתוב את השם שלו? לפי מה שאתה אומר, כדאי לכתוב את השם.
<היו"ר יעקב מרגי:>
אני בדרך כלל אלוף הציניות. איתי על תשחק בציניות. 

<אבי פרידמן:>
רשום שזה באישור משרד האוצר. 

<יאיר אברהם אלגאוי:>
אם לא "תסגרו" עם העובדים זה לא ייגמר.

<מירב ישראלי:>
	
	
	פרק ד': עובדי המכון

	"עובדי המכון

	23.

	(א)
סדרי קבלתם של עובדים למכון יהיו כשל עובדי המדינה, בשינויים שתאשר הממשלה.

	
	
	(ב)
תנאי העסקתם של עובדי המכון יהיו כשל עובדי המדינה, בשינויים שאישר שר האוצר לפי סעיף 29 לחוק יסודות התקציב, לאחר התייעצות עם השר ועל פי המלצת המועצה.

	
	
	(ג)
עובדי המכון דינם כדין עובדי המדינה לעניין חיקוקים אלה:

	
	
	
	(1)
החיקוקים המנויים בסעיף 18;

	
	
	
	(2)
חוק שירות המדינה (משמעת), התשכ"ג–1963‏; השר, בהסכמת שר המשפטים, רשאי לקבוע כי החוק האמור יחול בשינויים שיקבע.

	
	
	(ד)
הוראות סעיף 15 יחולו לעניין עובד המכון, בשינויים המחויבים ובשינוי זה: בסעיף 15(ג), במקום "יודיע על כך ליושב ראש המועצה" יבוא "יודיע על כך למנהל הכללי"."


כאן משרד המשפטים מחיל על העובדים את הסדר ניגוד העניינים שחל על חברי המועצה. ביקשנו ממשרד המשפטים לברר האם באמת זה ההסדר שמוּחל על עובדים. לימור תוסיה-כהן, היית אמורה להשיב על זה. 

<לימור תוסיה-כהן:>
זה בסדר.
<היו"ר יעקב מרגי:>
אני שואל שאלה לגבי העובדים. אני מבין את סדרי קבלתם של עובדים חדשים במידה ותצטרכו, הקבלה לעובדי מדינה. מה זה אומר לגבי העובדים הקיימים היום במכון? תאמרו חד-משמעית, לא בגמגום.
<גיא אטיאס:>
לפני שהתחלנו את תהליך התאגוד נעשתה תוכנית הבראה. 

<היו"ר יעקב מרגי:>
חבר הכנסת שמולי, הגעת בדיוק בזמן לדיון על העובדים. שאלתי את השאלות שלך.

<גיא אטיאס:>
לפני הליך התאגוד המדינה הבינה שהיא הולכת לקראת ההליך ואז נעשתה תוכנית הבראה משותפת למכון, למשרד התרבות והספורט ולמשרד האוצר, שבמסגרתה היו צריכים גם לפטר עובדים וגם להעביר איזשהו תהליך. תוכנית ההבראה הסתיימה. כל העובדים היום במכון, כולם, אני אומר לפרוטוקול בצורה חד-משמעית, כולם עוברים לתאגיד החדש, עם רצף זכויות ושכר, הכול, חד וחלק. אמרתי בישיבה הקודמת ואחזור על ההצעה שנתנו. נציג הממונה על השכר יושב פה. ההצעה שניתנה לעובדים היא תוספת של 12% מעלות השכר הנוכחית. במסגרתה חלק יועבר לקרן השתלמות, שעד היום לא לכל העובדים או לרוב העובדים אין. 

<היו"ר יעקב מרגי:>
תבהיר. 
<גיא אטיאס:>
קרן השתלמות לעובדים בנוסף. ה-12% האלה לא כוללים תוספות ותק, כלומר תוספות ותק הן מעבר ל-12%. זה 4 שנים מיצוי של שקט. זו ההצעה שהונחה על שולחן ההסתדרות ביחד עם ועד העובדים.  

<היו"ר יעקב מרגי:>
12%. תוריד 10% קרן השתלמות. נתת להם 2%. 
<גיא אטיאס:>
כבוד היושב-ראש, ה-7.5% ביחס לעלויות השכר הם 2.37% מתוך ה-12%. 
<היו"ר יעקב מרגי:>
יפה, הצלחת. מה יש לכם לומר? תשתדל להצליח לשכנע אותי למה לא.
<יאיר אברהם אלגאוי:>
עובדי מכון וינגייט קשרו את גורלם עם המכון והם מועסקים בו לא מעט שנים, עשרות שנים. מדובר בעובדים שהמכון יצר עבורם שני מסלולים. יש כ-60-70 עובדים שמועסקים בהסכם קיבוצי בתנאי עובדי מדינה, וקלטו בנוסף עובדים בחוזים אישיים בתנאים מופחתים, בשכר מינימום, ללא תנאים. כאשר ביקשנו קרן השתלמות לעובדים צריך להבין שהיום עובד ניקיון בבית-חולים ממשלתי מקבל קרן השתלמות. 
<היו"ר יעקב מרגי:>
לגיטימי. 

<יאיר אברהם אלגאוי:>
לא ביקשנו משהו מעבר. יש פה דבר מעניין מאוד בחקיקה. החקיקה אומרת: סדרי קבלת עובדים למכון- - -
<היו"ר יעקב מרגי:>
התפקיד שלך לגלות את אוזני ועיני מה המלכודות בדברים של גיא אטיאס. כשמדובר בעובדים אנחנו מחמירים.
<יאיר אברהם אלגאוי:>
אגיע לזה, תן לי. תנאים כשל עובדי מדינה. זאת אומרת, אדם שירצה לבוא לעבוד במכון וינגייט יצטרך לעבור ויה דולורוזה של ועדת מינויים. 
<היו"ר יעקב מרגי:>
מכאן ולהבא – אין לי בעיה, אני רוצה את האיכותיים ביותר. 

<יאיר אברהם אלגאוי:>
אנחנו חושבים שכך צריך להיות וראוי להיות כי זה הולך להיות מכון לאומי. אם יגיע עובד מחקר – צריך לקחת את הטובים ביותר. אבל מה ישלמו להם? מה מציע גיא אטיאס?
<היו"ר יעקב מרגי:>
עובד מחקר בשירות המדינה. 
<יאיר אברהם אלגאוי:>
מעולה. תנאים מלאים של עובד מדינה. אנחנו מסכימים. אמרתי גם בישיבה הקודמת ואגיד גם הפעם, אמרתי לגיא אטיאס: אל תיתן לי 12%, אני מוותר. תן לי 7.75% הסכם מסגרת במגזר הציבורי עד דצמבר 2018, זה מגיע לעובדים. 

<היו"ר יעקב מרגי:>
מה זה אומר? מה ההבדל? תגיד לי אתה לאיזו מלכודת הוא הכניס אותי...

<גיא אטיאס:>
במסגרת התאגיד יש 60 עובדים שנמצאים תחת הסכם קיבוצי. על-פי דין מגיע להם 7.75% כפי שמציג פה יאיר אלגאוי. זה חל רק על קבוצה של 60 עובדים. יגדילו את המספר מ-60 ל-160 עובדים. 

<קריאה:>
נדמה לי שזה 130 עובדים. 

<היו"ר יעקב מרגי:>
כמה עובדים יש היום במכון?
<יאיר אברהם אלגאוי:>
כ-200 עובדים. 

<גיא אטיאס:>
כבוד היושב-ראש, תיכף נאמר את המספרים המדויקים. את ה-7.75% לא היו אמורים לתת לאותם עובדים, היו אמורים לקבל את זה רק עובדים שחתומים במסגרת ההסכם. כולם הולכים לקבל את זה. זה אומר שבמסגרת החוק כל העובדים הקיימים – לא כולם כי יש עדיין הסכמים פרטניים – הולכים להיכנס למסגרת של הסכם קיבוצי ולכן התוספת. 
אני אומר פה לפרוטוקול, יש שני שלבים. השלב הראשון הוא להכניס את כולם לאותה מסגרת, שזה העלות היקרה יותר. ובהסכם הבא באחוזים הרבה יותר קטנים אפשר יהיה לתת מענה הרבה יותר גדול. התוספת העיקרית הולכת לעובדים שלא נמצאים היום בהסכם הקיבוצי, לאותם עובדים בדיוק שעליהם מדבר יאיר אלגאוי, שזה עובדי הניקיון ועובדים בשכר נמוך מאוד. ההסכם הזה הולך לתת מענה בעיקר להם, וגם 7.75% לעובדים שנזכרים במסגרת הסכם קיבוצי. יתרה מזאת, מי שנמצא בהסכם הקיבוצי מקבל עוד חצי דרגה ועוד תיקון מודל שכר. זה המכלול שהצגנו. הייתי שמח להתייחסות של הממונה על השכר. 
<היו"ר יעקב מרגי:>
איך עולה בקנה אחד שמצד אחד אתה אומר שכל העובדים נקלטים, ומצד שני יש מחלוקת על מספר העובדים? 

<גיא אטיאס:>
אין מחלוקת. 
<היו"ר יעקב מרגי:>
אני מבקש לשמוע הבהרות חד-משמעיות. 

<אמוץ בכר:>
אני מנכ"ל המכון. היום נכנסים לתוך ההסכם הזה סדר גודל של 140-150 עובדים, מתוכם 60 נמצאים היום בהסכם הקיבוצי ועוד 70-80 שנמצאים בהסכמים אישיים. יש עוד עובדים במכון שלא ייכנסו לתוך ההסכם, בהסכמה, שהם חברי הנהלת המכון, כ-7 אנשים, פלוס 3-4 משרות אמון שדיברנו עליהן, פלוס אנשי מכירות, יש לנו 6 או 7 אנשי מכירות במכון שנכון לרגע זה לא נכנסים לתוך ההסכם הזה. אם אתה מוסיף את כל האנשים האלה ביחד אתה מקבל סדר גודל של 180 עובדים. 

<היו"ר יעקב מרגי:>
תודה. הממונה על השכר, בבקשה. אשאל אותך שאלה יותר קלה. אחר-כך תוסיף. יש כיסוי למה שאמר גיא אטיאס?
<אבי פרידמן:>
כן, חד-משמעית. 

<היו"ר יעקב מרגי:>
רצית להוסיף משהו?

<אבי פרידמן:>
אני רוצה לציין שבדרך כלל כשאנחנו מנהלים משא ומתן, הצענו הצעה, ההצעה כפי שגיא אטיאס הסביר אותה היא מלאת פרטים. עדיין לא קיבלנו התייחסות קונקרטית להצעה הזאת. ניהול המשא ומתן הוא מורכב. אני קורא להסתדרות לבוא עם התייחסות להצעה. 
<היו"ר יעקב מרגי:>
מתי הוגשה לכם ההצעה מהממונה על השכר?
<יאיר אברהם אלגאוי:>
ביום חמישי האחרון הם נפגשו אתנו והגישו את ההצעה. ביום חמישי האחרון הייתה פגישה. 

<היו"ר יעקב מרגי:>
פעם ראשונה שאתה רואה את המתווה שגיא אטיאס מדבר עליו?
<גיא אטיאס:>
ההצעה נרשמה לפרוטוקול גם בישיבה הקודמת. 

<יאיר אברהם אלגאוי:>
נפגשנו איתם וניתנה הצעה. אמרנו להם: חבר'ה, אנחנו צריכים לבדוק אותה. 

<היו"ר יעקב מרגי:>
בישיבה הקודמת גיא אטיאס הצהיר אותה הצהרה ואמר שההצעה ניתנה לכם. איך אתה אומר לי שהיא ניתנה רק ביום חמישי האחרון?
<יאיר אברהם אלגאוי:>
ביום חמישי ישבנו למשא ומתן. אמרתי להם: חבר'ה, תביאו את הנתונים כדי שנדע על מה ההצעה שלכם מתבססת. 
<היו"ר יעקב מרגי:>
אילו נתונים רצית ולא היו?

<יאיר אברהם אלגאוי:>
ביקשנו מספר נתונים, כולל את פילוח השכר של העובדים, את ההשלכות, את העלויות. רק אתמול, אחרי שפנינו אל יעקב מרגי, בשעה 3 ומשהו העבירו את הנתונים לאנשי הכלכלה בהסתדרות. עד 9 בערב אתמול ניתחנו את הנתונים. בהתבסס על הנתונים שקיבלנו יש פער של כ-27% בין עלות עובדי החוזים האישיים לבין העובדים בהסכם הקיבוצי. כלומר, כדי לגשר על הפער בין העובדים בחוזים האישיים, שהם עובדים מסכנים שעובדים בשכר נמוך- - - 
<גיא אטיאס:>
אי אפשר לתקן הכול. 

<היו"ר יעקב מרגי:>
אל תגיד לי מה אפשר ומה אי אפשר. 

<יאיר אברהם אלגאוי:>
רק כדי לייצר יישור קו. צריך להבין, במכון וינגייט יש הסכם קיבוצי. המכון באופן חד-צדדי- - - 
<היו"ר יעקב מרגי:>
אתה מבין שאילולא הרגישות שלנו לעובדים לא היינו דנים, זה לא המקום לדון כי אנחנו כרגע מחוקקים. לכן אנחנו מציגים את זה. הצגתי את זה בדיון הראשון, הצגתי את זה בדיון הקודם וגם בדיון הנוכחי ואתה רואה שאני יורד לרזולוציות. אני אומר לך בכנות ביושרה שלי, אלא אם כן יש כאן משהו שמישהו מסתיר, שיש לי עמדה חד-משמעית, לפיה קודם כול אף עובד לא נפגע, שנית, אלה שנמצאים בחוץ בשכר נמוך נכנסים להסכם הקיבוצי: קרן השתלמות, תוספת עודפת. אלא אם כן היו להם חלומות "על הדרך" להשיג עוד דברים. 
<יאיר אברהם אלגאוי:>
לא חלומות. אנחנו לא מדברים על חלומות, אדוני היושב-ראש. אנחנו מדברים על עובדים שהולכים להיקלט כמו עובדי מדינה. פשוט מאוד שיהיו להם התנאים של עובדי מדינה, זה הכול.
<היו"ר יעקב מרגי:>
גיא אטיאס לא אמר את זה?

<יאיר אברהם אלגאוי:>
לא. 

<היו"ר יעקב מרגי:>
גיא אטיאס, תחזור על זה, בבקשה. 

<יאיר אברהם אלגאוי:>
שיגיד את זה ונגמור את הסיפור. 

<גיא אטיאס:>
הנושא פשוט. אנחנו לוקחים את עלות השכר הנוכחית ומוסיפים 12% לעלות השכר הנוכחית תחת מיצוי של 4 שנים. אני לא מבין גדול בשכר אבל לאט-לאט אני מתמקצע. יאיר אלגאוי אומר שיש ימי חופשה וימי הבראה. הוא  אומר: אם היום לעובד וינגייט יש 8 ימי חופשה ולעובד מדינה יש 22 ימי חופשה, תן לי כמו עובדי מדינה 22 ימים. אני אומר: חברים, יש לי pool. שמנו 12%. הדיון איך יוקצו ה-12% האלה – הם עדיין לא בדיון. אמרנו שאנחנו מתחייבים – זה נאמר גם לפרוטוקול ואמרנו גם להם – שתוך 4 חודשים אנחנו מסיימים את הדיון איך יוקצו ה-12%. מתוך זה 2.37% זה קרן ההשתלמות, שזה 7.5%. יאיר אלגאוי, אני אומר לך ואני אומר לעובדים, חברים, שימו לב מה קורה פה.
<יאיר אברהם אלגאוי:>
תאשר לי שמתוך ה-12% 7.75% זה הסכם מסגרת, נשאר 4%. מתוך זה 2.5% לקרן השתלמות. מה נשאר לתת לעובדים על התאגוד ועל כל הוויה דולורוזה שהם הולכים לעבור? כלום לא נשאר.
<גיא אטיאס:>
אני חוזר ואומר, המודל עדיין לא הוחלט. התחייבנו שתוך 4 חודשים – זאת הצהרה של הממונה על השכר, של המשרד ושל הנהלת המכון – נסיים את המודל. כאשר יגמרו לבנות את המודל אוכל להגיד פה לוועדה בהודעה- - -
<היו"ר יעקב מרגי:>
מה הבעיה לגמור את זה עכשיו?

<גיא אטיאס:>
לגמור מודל שכר זה 200 משתנים, זה לא מעט עבודה, זה להביא נתונים, להבין כל תזוזה מה ההשלכה שלה באופן כולל. אני לא מבין גדול. הממונה על השכר אומר ש-4 חודשים זה מעט זמן. 
<אבי פרידמן:>
עלו כמה הצעות במשא ומתן הזה בשביל לסגור את הסיפור. עלתה הצעה לסגור את המסגרת. בסופו של דבר חשוב להבין פה שעובדי המכון לא זהים לעובדי המדינה מבחינת מה שהם מבצעים ולכן צריך לעשות הרבה מאוד התאמות בשביל לקבוע להם מודל שכר. אני לא יכול עכשיו להשוות עובד במכון לעובד מדינה כי לא בהכרח כל תפקיד שיש לי במכון יש לי במדינה. 
<היו"ר יעקב מרגי:>
חזקה עליך שיש לך. 

<יאיר אברהם אלגאוי:>
מה אין לך?

<היו"ר יעקב מרגי:>
אני בא מתחום השכר. אם נרצה למתוח את זה ולעמעם את זה, אתה צודק. אילו מקצועות יש שם שאין לך היום?
<יאיר אברהם אלגאוי:>
מזכירות, עובדי מטבח. 

<היו"ר יעקב מרגי:>
הכול כבר יש. 

<אבי פרידמן:>
בדירוג מנהלי על כל גווניו זה נכון, יש מתחים, יש אינספור מורכבויות. ויותר מזה, חשוב לומר, המכון מעוניין לבנות מודל שכר ש"עושה שכל" בפנים, אצלו בתוך המכון. 
<היו"ר יעקב מרגי:>
בואו נקבע את העקרונות. קודם כול תוספת של 12% על עלות השכר הנוכחית.  

<גיא אטיאס:>
4 שנים מיצוי. 

<קריאה:>
בדצמבר 2017 נגמר ההסכם הקיבוצי. 
<מתתיהו שטיינר:>
ואם יהיה הסכם קיבוצי?

<גיא אטיאס:>
אנחנו נותנים 12% למיצוי של 4 שנים לעובדי המכון. 

<אבי פרידמן:>
כבוד היושב-ראש, אני לא יכול להתייחס להצעה קונקרטית כי צריך חתימה על הסכם קיבוצי. ההצעה שעלתה היא הצעה למסגרת הסכם קיבוצי, שאנחנו קובעים מיצוי ושקט עד לתאריך מסוים, אנחנו מגדירים מסגרת, אנחנו נושאים ונותנים עכשיו. ההצעה מורכבת מאוד. אני יכול לנסות להתחיל לפרוט אותה פה. 
<היו"ר יעקב מרגי:>
תן להם הקבלה לעובדי מדינה, הקבלה לא במאה אחוז. אם היו אומרים לי שתהיה הקבלה לעובדי המדינה הייתי הולך לסולם השכר, לטבלאות, לימי חופשה בדרגות כאלה ובוותק כזה. זה לא זה. אתה אומר: שמתי לטובת העניין הזה 12% תוספת. את ה-12% האלה תגדירו כפי שאתם רוצים: קרן השתלמות, ימי חופשה. אתה מבין שזה מצמצם. זה כבר לא נראה נדיב כפי שנראה בהתחלה. 
<גיא אטיאס:>
עובדי המדינה קיבלו 7.5%. 

<יאיר אברהם אלגאוי:>
- - -

<היו"ר יעקב מרגי:>
אתה רוצה לנהל את העניינים שלך לבד? אתקדם בחקיקה. אני עושה את זה בהתנדבות. תן לי. אין ספק שזה לא כפי שנשמע בהתחלה. הוא בא בצדק ואומר לך: יכול להיות שאגיד לך עכשיו כן, אבל אני לא יודע אם בעוד חודש-חודשיים ניסנקורן לא יקבל קריזה, ישבית, יהיה הסכם חדש שנותן לעובדי המדינה. היום ברציונל שלנו משווים את העובדים. אתם רצים כתף אל כתף, מימשתם את זה מהר, החלטת הממשלה הראשונה והשנייה, מימשתם את זה. אנחנו רוצים להשוות. אנחנו לא רוצים ליצור כמה מעמדות וכמה סוגים בתוך המכון. 

אני רואה שאני לא מוצא פה פתרון. אני רוצה שתתכנסו, אבל אל תגררו רגליים. תתכנסו עד לישיבה הבאה שלנו. אני רוצה לראות משהו יותר מוסכם, יותר מובהר.
<גיא אטיאס:>
כבוד היושב-ראש, ובלבד שלא נחצה את המסגרות, חשוב להבהיר. 

<היו"ר יעקב מרגי:>
את המסגרות לא אתה קובע. האינטרס שלך הפוך, להביא אותם לשבת אתך. 
<יאיר אברהם אלגאוי:>
מסגרת זה לא דבר קדוש. 

<גיא אטיאס:>
חברים, בסוף החוק הזה נצטרך להזרים כסף. כל הסכם קיבוצי בסוף מצריך את המדינה לשים כסף לתוספות שכר. 
<היו"ר יעקב מרגי:>
אתה עובד משרד התרבות והספורט או משרד האוצר? 

<גיא אטיאס:>
אני עובד משרד התרבות והספורט.

<איציק שמולי (המחנה הציוני):>
במקום לעמוד מול העובדים תתחבר אליהם. 
<גיא אטיאס:>
12% תוספת בעלויות השכר, בשירות הציבורי אני לא יודע מי קיבל כזאת תוספת. 

<איציק שמולי (המחנה הציוני):>
מתוך זה 4.75% כבר מגיע להם. 

<נעם עמיר:>
אני יושב-ראש ועד העובדים. רק הערה קטנה. גיא אטיאס אמר שהעובדים לא ייפגעו כתוצאה מן ההסכם. אם לא נהיה צמודים להסכמים הארציים שבין הממשלה להסתדרות העובדים כיום- - -
<היו"ר יעקב מרגי:>
בטווח הארוך. בטווח המיידי הוא אומר לך שהוא עומד מאחורי זה. אין לך ודאות לטווח הארוך, אתה צודק. 

<נעם עמיר:>
נכון. גם לעובדים שעובדים כיום בהסכם הקיבוצי. 
<היו"ר יעקב מרגי:>
רבותי, הדיון הזה נלווה להליך החקיקה. המגמות חיוביות. יש עוד "לסגור" דברים. תתכנסו ואל תמשכו זמן. 
הגענו לפרק ה'. תאגרו כוחות לישיבה הבאה. תודה רבה. הישיבה נעולה. 

<הישיבה ננעלה בשעה 13:50.>

